Voikhat Te Ah Nungak Pathum Aa Chiah Hna, An Poh I An Velh Pinah - THANGLAWI\nJuly 5, 2018 Lyly Par 0 Comments Asia\nTuluk rammi pa pakhat hmakhat te ah nungak pathum ngeimi pa cu a nungak pawl nih an theih i velh a tong. Nu pathum nihcun an tlangval Mr Fu tiah kawhauh mi nih “kan thinlung le kan tangka a fir” an ti. Hi pa nihhin a nungak pawl cu minung pakhat ah 200,000 yuan (£22,770) cio hrawng zong tangka a hlen rih hna.\nKan hnulei nikhat ni ahkhan a nungak pathum nihcun hmaitonh in bia an chalh hi a si i tuluk ram Nanning khua palik zung ah an report beh tiah an khua thawngzamhnak nih an rak langhter. Hiti nu pawl nih hmai tonh in bia an hal i an velh len ahhin Mr Fu cu lutaw hngal loin zaam khi aa tim len.\nNu pathum nihcun an zapi fonh 600,000 yuan (£68,170) hrawng an kan hlen ti an theih caah palik zung ah anmah nih kalpi an timh. Mr Fu cu a nunnak ruah bak khin zaam aa tim len nain a thinghung ngaimi nu pathum cu a tei kho hna lo. A nungak pakhat Ms Li hi mizer Mr Fu he a rianttuannak ah an rak i tong. Cuticun an rak i duh hnuah Mr Fu nihcun ka nu operation tuahnak ah 220,000 yuan (£22,770) ka herh tiah a rak hal i Ms Li nihcun zei ruat lo bakkhin tangka cu a rak cawih colh.\nMs Li nihcun Mr Fu a cawlcangh nih a zoh lengmang tikah a lunghring. A ruang cu Mr Fu ID a hmuh ballo pinah a umnak inn a chimmi zong kha tu le tu a thlen lengmang. Phone number pakhat ca a kuat lengmang lio a hmuh fawn tikah Ms Li nihcun a thli tein cu number cu aa ttial. Phone ca a kuat mi kong cu Ms Li nih bia a chalh tikah Mr Fu nihcun a thongh i a phone cu ruah lo piin tangah a tla.\nMs Li nih a phone cu rianrang in a laak i cu number cu direct in a chawn colh. An hun tlaih hnuah “a ho na si? Mr Fu he zeitin nan i theih” tiah a hal colh. Khatlei in “a nungak ka si” tiah a rak leh. Ms Li nihcun “keimah zong Mr Fu nungak ka si ve” tiah a hun chimh tthan. A pahnihnak a nungak Ms Wei nih Ms Li he phone kan i chawnh hnu cu ka lung rawk tuk tiah a chim.\nMs Wei nih thawngla hna sinah “kum khat leng kan um tti cang. A ka hlen lai tiah ka ruat baklo. Ka lunghrinh bal ko nain company pahnih ah ka ttuan i ka rian tamtuk a ka ti. Tangka 220,000 yuan (£22,770) hrawng a ka hlen ve” tiah a chim. Ms Wei nihcun a hnuah a hawi ttha Ms Tan zongkha Mr Fu he aa duh vemi an si kha a hun theih chap. Cu hnuah an pathum an i tong hna i an tlangval pa cu hmun khatte ah bia an chalh hi a si. An velh len minutes 20 hnuah palik pawl an rak phan i Mr Fu cu an tlaih tiah theih a si.\n← A Mit Khua A Hmu Lo Nain Sianginn Kai Tik Ca A Herh Dingmi Ball Pen Le Cauk Amah Tein A Rak i Cawk\nLungkua Chung Aa Tapmi Ngakchia 12 Le An Saya Pa Cu World Cup Final Zoh Dingin FIFA Nih An Sawm Hna →


Chin Miphun Hnu Tolh Awk Kan Tha Ti Lo. - Chin Eleven News\nICA nih ca an chuahmi kha nan hmuh cio ko lai dah. Min Aung Hliang nih Uknak a fir hnu in Chin Miphun Minung 81 bak nunnak a liam cang. Hi vialte nunnak a liam cang caah Chin Miphun hi hnu tolh awk kan tha ti lo.\nHi vialte nunnak a liam cangmi hna an thisen hi alakka a si hrimhrim lai lo. Nunnak a liam mi hna hi, Chin ramkulh chungin minung 51, Kachin ramkulh in minung 2, Sagaing Ramthen chungin Minung 23, Yangon le Madalay in 1 veve le Magwe ramthen in 3, an dihlak minung 81 an si cang.\nNunnak a liammi hna chungin nu 5 an i tel i, ngakchia 10 an itel tiah ICA nih an thah. Hi ICA phu hi, ramleng a phancangmii 88 Generation hna nih dirhmi phu a si tiah kan theih.\nChin Miphun minung a tam lomi hmanh nih minung 81 nunak an pekmi hi cu atam tuk dah kaw, Cucaah hi vialte nunak aliam mi hi a lakka a si hrimhrim lai lo. Pathian nih dirpimi Miphun kan si. Hi misual pa uknak hi kan teihrimhrim lai.\nA Tha Kho Taktak Si; Nang Teh “Rumnak” Hi Zeitindah Na Tah?


Atu tan US thimnak hi buaiphu ngai a si ko. Aruang cu atu kan buaimi pawl hi Khrihfa kan biaknak le cawnpiaknak he tampi pehtlaihnak a neih ruangah a si. – Hakha Cherry\nAtu tan US thimnak hi buaiphu ngai a si ko. Aruang cu atu kan buaimi pawl hi Khrihfa kan biaknak le cawnpiaknak he tampi pehtlaihnak a neih ruangah a si.\nParty le thimnak ah a cuhmi minung kan ttanhning cio aruang theih awk :Atu tan US thimnak cu miphun dang le Laimi telh in atu tiang buai lulh cio a si rih ko. Aruang cu Trump nih ka sung cang a ti duh lo, tei a fahsak. Mah zawn ahhin Trump hi Laithluak Lai ruahnak a neimi a lo ve. Khrihfa biaknak cu a ttanhter ngaimi le a dawtter ngaimi a lo nan US mipi nih an thimmi Biden cu buai hnawh a timh cang. Buainak fak piin chuahpi a tim cang. Bible nih a kan cawnpiakmi cu vawlei cungah daihnak le remnak le dawtnak a phurtu le a dirpi tu siding lawng a kan cawnpiak.\nAtu tan US thimnak hi buaiphu ngai a si ko. Aruang cu atu kan buaimi pawl hi Khrihfa kan biaknak le cawnpiaknak he tampi pehtlaihnak a neih ruangah a si. Refugee lak kongah kan buai lem lo I sipuazi kong zongah kan buai lem lo. Fimcawnnak le ngandamnak kong zongah kan buai lem lo. Foodstamp a ei lengmang mi Laipawl zong foodstamp kongah an buai lem lo. Kan buaimi cu neihkhat umh, nauhrawh, Trump cu Khrihfa ttha a si lo pin ah a policy le a kalpi mi hi Khrihfa cawnpiaknak he a kalh, Biden nunzia dawh le a lungput le a policy cu Bible cawnpiaknak he a kaih/a tlak ti pawl ah kan buaimi hi a si. Adang zong tampi a um ko lai. A poi ngaimi pakhat cu Trump a dirpi tu pawl nih hin Biden a ttanhtu pawl cu nu le nu, pa le pa umh nan lungtling ve I nauhrawh zong nan hna a tla ve tiah nan kan ruahmi hi a si.\nMah ruahnak nan neihmi cu za ah za nan palh. A takte cun Biden a ttanhmi pawl nih hin neihkhat umh (same-sex marriage) hi kan pom hlei ve lo. Nauhrawh (abortion) zong kan pom hlei lo. Biden kan duhnak le kan ttanhnak aruang tampi a um ve ko. Democratic party kan ttanhnak a ruang tampi a um ve ko. Biden a ttanhtu pawl karlak zongah kan ttanhning le kan duhning aruang a dang cio rih ko lai. Politics ahcun kan ttanhmi hna party le minung I an policy le an manifesto poah khi kan pom dih/kan duh dih/ kan lungtling dih tinak a si hlei lo. Party le minung cu Pathian an si lo tikah chambaunak tampi an nei cio ko hna lai.\nUS ah Republic party le Democratic party hi a nganbik an si tikah mah hna pahnih I an policy le an manifesto pawl kha kan zoh tti lai I cuai kan thlai tti hna lai. Cun president a cuh ding pawl I policy le manifesto zong cuai kan thlai tti hna lai/kan zoh tti hna lai. US ram cu zatuak 100 ah 70 tluk cu Khrihfa kan si tikah Khrihfa mit le cawnpiaknak in a cuh ding minung pawl I policy le manifesto cu zoh lengmang asi. Anmah minung pumpak tuanbia (history) zong zohchih lengmang a si I biaknak ah an fel maw fel lo ti zong zohchih an si fawn. Mah hnu ah a cuhmi minung I a policy le a nun ziaza le a thiltuahmi pawl cu Khrihfa biaknak le cawnpiaknak ning in tamdeuh a kalmi poah kan thim ko hna lai/kan dirpi ko hna lai. Cu lawng silo, vawlei cung ramkip le minung kip caah san a tlai dingmi poah kan thim ko hna lai/kan ttanh hna lai.\nPu Trump a duh lotu pawl nih a policy le a ziaza, a lungput le a thiltuahmi pawl hi kan duh lo I Khrihfa biaknak le cawnpiaknak he zong a kalh bak kan ti. Amah Trump kongcu a dang tein ka rak ttial tthan te lai. “Trump bantuk lungput le ziaza a neimi Pathian nih a thim bel hna lo” ti tlangtar in ka rak ttial te lai. Biden a ttanhtu le a duhtu pawl karlak zongah I dannak a um cio ko lai.\nBiden le Democratic party cu an ruahnak a kau I miphun kip dawtnak an nei. Misifak miharsa bawmh an duh. An nun a nem fawn. Mipem le Refugee zawn zong an ruat fawn. Ramdang he I pehtlaihnak ah remnak le daihnak an duh. Raldoh an duh lo. Buainak a um tik zongah cabuai cungah I ceihtti an duh. Biaknak dang zong an upat fawn. Minung le miphun kip hi Pathian muisam in sermi kan si zia an I fiang tuk. Nu le nu, pa le pa umh cu President hlun Obama nih a fehtermi a si. Democratic party nih fehter mi zong a si lo I an policy zong a si fawn lo. Nu le nu, pa le pa umh hi Biden he a san lo/a pehtlai lo. Obama nih a fehter cangmi cu Trump zong nih a hrawk kho hlei lo.\nObama le Trump, US president an ttuan hlan piin nu le nu, pa le pa umh cu a rak um diam cang/a ummi an rak tamtuk cang tihi philh hlah u sih. Trump zongnih neihkhat umh hi a do kho hlei lo I a hrawk kho hlei lo. Kawlram hmanh ah nu le nu, pa le pa a ummi le a duhmi an tam ngai cang khi, kan cozah nih a pom lo nan. Nauhrawh balte cu Democratic party an cohlan ko nan Republican party nih cun an duh ve lo/an pom ve lo. Nan Trump a ttuan chung zongah nau a thatmi an um thiamthiam ko. A tlang piin Republican party hi raldoh duhmi an si. Raldoh le nauhrawh cu an ttha veve lo. Nan nauhrawhnak in raldoh cu tamtuk in a ttha lo deuh ti khawh a si. Raldohnak ah phaisa tamtuk a dih I ralkap tamtuk an thi. A thimi chungkhar nih ngaihchiatnak le lungfahnak an tuar. An va tukmi ram nih rawhralnak tamtuk an ton. Refugee an karh.\nMinung tamtuk nunnak a liam. Raldohnak ruangah sifahnak a chuak. Raldoh ruangah hngakchia thinlung put a rawk dih. Raldoh ruangah sianginn zong an kai kho ti lo. Raldohnak nih thil ttha lo tampi a phun2 a chuahpi. Bible zong nih mi nunnak lak le mithah cu a duh lo. US ahhin Democratic party si hna seh Republican party sihna seh a ttanh I a dirpi tu vialte hna hi a tambik cu Khrihfa lawngte kan si ko hna. Atak te cun US ram ahhin Republican party nak in Democratic party a ttanh deuhmi le a dirpi deuhmi milu an tamdeuh. Billionaire mirum, minta mintami, hlasak thiam, university tamdeuh, mifim minthang, biaknak hruaitu upa, mipem le refugee lak zongah a milu cun Democratic party a ttanhtu an tamdeuh zungzal ti khawh a si.\nMah nunnak ah Khrihfa sinak hmuh awk um lem ttung lo I lenglei lawng in Khrihfa biaknak ttanh ngai zonghi pialsual/kalsual phunkhat a si ve. Kanmah nih kan tuah lomi sualnak pakhat te fak piin doh I sualdang vialte hehtiah tuah fawn cu a tlamtling lomi/a chambau ngaimi Khrihfa dirhmun a si. Trump ttanhtu tampi nih nan I ruahnak ahcun Trump nan ttanh thawng in Khrihfa ttha deuh le piangthar deuh kan si nan I ti men lai. Nan nan rak si hlei nemmam lo. Atak te cun mah nunnak ah Khrihfa nun ziaza dawh um hleng ttung lo I a ttanh lawng hi ttanh hi a phungcaang men Khrihfa pawl le a min men Khrihfa le Khrihfa thathu pawl riandeuh a si. Trump ttanhtu pawl nih Bible nan relning le nan I fiang ninghi nan palh.\nTrump a ttanhmi Khrihfa pawl hi ruahnak bituk in a kalmi nan si, Khrihfa biaknak le cawnpiaknak I a muisam le a sullam nan hrawh I nan bitter tuk. Biden le Democratic party a ttanhtu pawl cu kan ruahnak a kau deuh I Khrihfa biaknak le cawnpiaknak hi kaupi in kan kalpi a tak zong in kan nunnak ah kan hmang/a muisam le a sullam zong kan dawhter. Bible nih Khrihfa a ttanhmi le a dawmi lawng nan dawt hna lai a tinak a um lo. Khrihfa mi ca I rian a ttuanmi lawng ttanh ding le dawt ding ti zong a kan cawnpiak fawn lo. Atak te cun Bawi Jesuh nih kan ral dawt ding a kan fial lehlam. Kan ral caah thilttha tuah ding tuk a kan cawnpiak. Trump ttanhtu pawl nan ruahnak le nan duhnak cu Khrihfa mi lawng hmunkhat I um I Khrihfa a si lomi poah hmundang te um ding tiphun khi nan saduhthah a si. Cu bantuk ruahnak cu Bawi Jesuh I a mission rian zong a si lo.\nKhrihfa a si lomi nih zeitluk an tuar zongah kan zei a poi lo tiphun khi nan ruahnak a si. Kanmah kan him ahcun a za tiphun. Trump le a ttanhtu pawl nih nu le nu, pa le pa umh, le nauhrawh hi nan do kho hlei lo I nan zorter kho hlei lo. A dohdan zong nan thiam fawn lo. Zu, neihkhat umh, ritthaisii ti bantuk pawl hi tlau ko in dohkhawh phun an si lo. A luancia kum 1920-1930 hrawngah, US ram ah biatak tein zu an rak doh nan nihin ah zoh ko uh law US ram ah zu dawr a tamning le zuding mi an tamning hi nan I fiang ko lai.\nMah lioah inn pakhat an rak sakmi le bang cu atang dot ah zu thuhnak/chiahnak khan an ser I mah ka cun zu thawl tamtuk an thuh hna. Mah cu naite lawngah an hmuh (VOA Burmese News: 12/29/2020). Mizo kan unau zongnih ritthaisii le zu hehtiah an doh len nan zeihmanh a hlei lo/amah ningkel a siko. Ritthaisii an dohnak ah an YMA zong nih minung tiang an thah hna. Nan, zu le ritthaisii cu zorlei a panh hlei lo Mizoram ah. Nawlneihnak le thazaang hmang in mah bantuk thilttha lo le sualnak hi doh khawh an si lo timi hi Khrihfa tampi nih nan I fiang tawn lo. Ka ttial te lai tiah ka ruahmi cu “Trump ttanhtu Khrihfa pawl nih sualnak dohdan an I palh/sualnak doh ningcang an thiam lo/sualnak an doh ninghi Bible he a kalh” ti hi a si.\nTrump nih Khrihfa a kan dawt I a kan dirpi nan ti ruangah nan ttanhmi nih khin US Khrihfa pawl caah zeital a miak le a tthathnemnak a chuahpi mi a um maw in ti hna uh sih law zei ngai chim ding nan nei lai lo/nan thei lai lo, a fiang ko. Trump nan ttanhnak ruangah nan Khrihfa nun ziaza a rawk dih cang. Nu le nu, pa le pa umh, le nauhrawh kan doh nan tinak ah sualnak ngan a dang tamtuk nan tuah cang. Mittanh dan zong nan thiam fawn lo.\nTrump ttanhtu pawl tamdeuh cu Trump nan ttanhning phun hi zoh tik ah ISIS misual pawl nih Muslim ram kan dirh lai an ti bantuk phun he a lo/a khat bak. Trump a ttanhtu pawl nih cun Khrihfa ca le US ram ca lawng in nan ruat lai nan Biden a ttanhtu pawl nih cun vawlei cung pumpi zate ca le biaknak kip ca ruat in kan ttanh lai. Bawi Jesuh I a kan cahtak bantuk in miphun kip kha Bawi Zisuh hnuzultu ah ser kan timh hna I vawlei cung khua zakip ah Pathian tehte ttha si kan I tim/kan si fawn. Trump nih Khrihfa caah a tuahmi cu US embassy cu Jerusalem khuapi ah a tthial I Jerusalem cu Israel ram khualipi ah a fehter I cu lawng cu a tuah khawhmi a si ko. Mahcu Pathian duhnak he a kalh. Pathian le Khrihfa caah santlaihnak zong a nei hlei lo. Zei ngai santlaihnak a um hlei lo ti khawh a si.\nTrump nih hi hnu US president kum 30/40 hmanh ttuan seh law nu le nu, pa le pa umh, le nauhrawh zong a zorter kho hlei lai lo. Amah ning si ko lai. Aruang cu Trump le a ttanhtu Khrihfa pawl nih sualnak dohdan nan thiam lo. Bible nan rel tthan I Bawi Zisuh nih sualnak a dohning cang zong nan rel tthan a hau lai. A biapi mi cu kanmah nih kan tuah lo kha a biapi ko I kan pawngkam a ummi pawl zong kha tuah lo ding in kan cawnpiak hna ding kha a biapi mi asi ko. Khrihfa mi nih cozah le uktu/ram hruaitu hmang in sualnak doh phung a si lo.\nKum 2021 nih a chuahpi dingmi daihnak, remnak, dinnak, luatnak, ruahchannak, le dawtnak vialte nan cungah um ko seh! Amen.Credit-Van Tum\nKyawkyaw hi phung a buar i a va palh ko hmanh ah tuk le hrem, tlerh\nSangau khua YLA nih kan Upa a damlo buin nan tukvelh, Tichung nan luhter hnu in a thihnak ruahah YLA Head quarter nih Ca nan rakthlak mi reltik ah Lung a tling lo i, zumh awk tlak zong a si lo


Myanmar, Bangladesh le China cu Rohingya kirter i bawm dingin lungtlinnak an ngei | THE CHIN EXPRESS\nMyanmar, Bangladesh le China cu Rohingya kirter i bawm dingin lungtlinnak an ngei\nYangon — Rohingya kirter i bawm dingin Myanmar, Bangladesh le China lungtlinnak an ngei.\nUS ram New York khuapi ah tuahmi UN General Assembly lio ah ram 3 palai hna cu anmah dang tein meeting an ngei i Rohingya kirter i bawm dingin lungtlinnak an ngeih hi si.\nMeeting ahcun China Ramdang Vuanci Wang Yi, Myanmar Ruahnak Petu Zung Vuanci U Kyaw Tint Swe le Bangladesh Ramdang Vuanci AK Abdul Momen hna an i tel. An meeting cu UN secretary general nih Myanmar kong hlat dingin rian a khinhmi Christine Schraner Burgener nih tehte in a umpi hna.\nRam 3 i bawm in Rohingya pawl cu a tuan khawh chung tuan in Rakhine state ah kirter hna dingin lungtlinnak an ngei.\nRam 3 cu October thla ah avoi 1nk bik formal meeting kan ngei te lai, tiah Ak Abdul Momen nih media sinah a chim.\n“Rohingya pawl cu a ran khawh chungin lak ding Myanmar a lungtling,” tiah a chimchap.\nTuni tiang ahcun mah kong cu Aung San Suu Kyi Zung nih thawngthanhnak a tuah rih lo. China thawngzamhca Xinhua news nih cun a ttial cang.\n2017 August thla ah Rakhine Rohingya Khamhnak Ralkap (ARSA) nih palek le ralkap sakhan a tuk i minung 10 leng a thah hna ruangah Myanmar ralkap nih lehrulhnak a tuah i Rakhine state chung Rohingya paoh (a sual he sual lo he) a hrem dih hna, inn a khanghpiak hna, a tlaihhrem hna i a thah hna ruangah Rohingya 700,000 leng Bangladesh ram ah an zaam i nihin tiang an kir ti lo.\nMah ruangah UN nih “Myanmar cozah nih Rohingya na tuahto hna ning hi ‘miphun cihmih’ asi, ti tiangin cathanh a chuah.\nNovember 2017 ah Rohingya kirter dingin Myanmar le Bangladesh nih lungtlinnak minsen an thut cang nain Rohingya pawl nih ‘hmatpungttin na kan pek lo cun kan kir lai lo’ an ti caah atutiang an kirter kho hna lo.\nNi kum ah, mah lungtho tein kir a duhmi Rohingya pawl cu lak hna dingin Myanmar cozah nih UNHCR le UNDP he lungtlinnak minsen a thut i voi 2 tiang kirter an timh hna nain Rohingya nih an duh lo ruangah an kirter kho hna lo.\nThawngṭha: US President Biden nih 2021 ah refugee 62,500 a lak hna lai\nUS President Joe Biden nih, "2021 Budget Kum chungah US nih ralzaam 62,500 kan lak hna lai," tiah May 3 ah bia a chah. President...


Breaking News : Kalaymyo Taungphila Ah Mi Ruak Char Asi – Buanchukcho\nKalaymyo Taungphila veng i a ummi Salai Vum Za Lian(kum 24) cu rithai si ruangah tuzing khuadei ka ah A-Lah-Kah(2) sianginn pawngah a ruak in char asi. “Tu lio zawtnak Covid ruangah nunnak liam asi lo,ralhrang kut tuar zong asi lo,a takpum ah hliamhma hmuh asi lo,sii a din sual i asi ko lai,a kut ah sii chunhnak a um,a mask huh mi zong a um tiah’ chungkhat pawl nih an chim.\nSalai Vum Za Lian hi April thla ah Mizoram,Aizawl ah a kal.Khi ka lei ah lockdown ruangah a rak tlung i nizaan June 24 suimilam 4 hrawngah inn a phan,Mizoram lei ah Covid 19 voihnih zohfel asi i Positive asi lo tiah theihpinak catlap zong a ken tiah theih asi.\nNizaan suimilam 6 hrawngah inn in a chuak i zaan ah a tin ti lo,tuzing suimilam 8 ah vui asi.\nthawngpang dang relchap : Min Aung Hlaing Cu Russia Cozah Nih Honourable Professor Roca An Pek\nMisual pa Min Aung Hlaing cu Russia cozah nih lomhpinak roca “Honourable professor”sinak an pek tiah theih a si.The Military University of the Ministry of Defense of the Russian Federation nih cun General Min Aung Hlaing cu tuchun june 23.6.2021 ni zanlei suimilam 4pm ah Honourable professor of the Rassia Millitary University Of Defence sinak roca an pek hi a si.\nMin Aung Hlaing roca a petu Russian cozah military university nih hin a tu ah Ministry of Defense of Russia (MOD) cu a mah kut ah a um.Russia ram khuapi a si mi Moscow, No. 14 Bol’shaya Sadovaya Street ah um mi an si.\nRussia ram ralkap officer pawl hna nih duh paoh in an chuah luh khawh nak nawl an neih mi vialte hna lak ah a sang bik mi Military Staff College hi a si pin ah educational, methodological le scientific center t’ha cem mi hna um nak hmun an si.Min Aung Hlaing roca a pe tu Military Staff College ah Lieutenant General Igor Mishutkin hi an lu tlai a si.\nRussia Red Army ralkap pawl hna nih November 5, 1919 lio ah khan Military Institute of the Ministry of Defense tiah min putter in an rak dirh mi a si na in July 20, 1994 ah khan Russia Military Political Academy le Military Institute of the Armed Forces of the USSR pahnih minkawp in Military University of Defence tiah min an rak bunh.\nYateiktong ah Meithal Ngan Kuan Tampi An Hmuh


Rev.Thla Awr Bawihrin: President Trump cu mipem, refugee zawn a ruat deuh lo – Chin Miphun Tlangau\nRev.Thla Awr Bawihrin: President Trump cu mipem, refugee zawn a ruat deuh lo\nIndia, Malaysia ah a ummi kan phun hawi a tang rihmi hna caah ruahchannak he US state Department, Refugee a tlaitu upa kan ton hna. Richard Albrigth le Larry Brett an si. An kan lehmi cu: President Trump cu mipem, refugee zawn a ruat deuh lo, mipem hna nih US an thur hnawmhternak, US cu Mirang, white lawng umsehlaw, a tha bik lai’ ti bantuk lungput angeimi President a tuan lio asi i, a fawi lonak an kan chimh.Thla Awr Bawihrin Nih Malaysia CRC Riantuan Tu Hlun Cu Fak Taktak In A Den Hna.\nCun, Malaysia ah CRC maw, refugee tawlreltu hna upa riantuan thiam lo ruangah, phaisa duh ruangah, dinnak in riantuan loin hmuhnak ding caah rian a tuanmi hruaitu ruangah min, chuah ni, nulepa min aa khatmi ruangah Chin cu milih, mi hrokhrol ah an kan ruahmi ruah tikah ngaih a chia ko. A kan bawm tontu US upa zong hmaikhah an si lo. Frauds case an peh zulh than lai’ kong an chim.\nMiphun zawn ruat lo, dinnak ruat lo, zeibantuk minung dah ka si, zeibantuk miphun ca ahdah ka tuan’ ti lungput ngeih loin, minung min a zuarmi, lih zeihmanh a rel lomi, Bawipa a tih lomi, CRC upa le Hruaitu cheu khat an tuhmi thlaici cu Chin miphun nih kan zuun/ lai. Nga a thumi pakhat ruangah nga dang an thu dih’ timi tuanphung bantuk in, hrauitu tlawmpal Bawipa tih loin sualnak an tuah ruangah, Chin miphun cu milih, mi hrokhrol, zumh awk tlaklo’ tiah auh kan simi cu ngaih a chia ko.\nKhrihfa sinak a lang lo, Setan fa sinak a lang ngai.Bawipa kan zumh kan timi hi zei set dah asi hnga?Miphun a cawisang tu cu lih le sual tuah nak in asi lo,dinnak, sual huatnak, thlachiat ruahnak nih miphun a cawisang’ ti hi ruat in Chin miphun nun ding hi ka thlacamnak asi.\nrefugee zawn a ruat deuh lo\nRev.Thla Awr Bawihrin: President Trump cu mipem\nIsrael Nih Judah Miphun Hna Um Nak Dingah West Bank Ram Cu Inn 2,304 Sak Khawh Nak Inn Hmun A Samh Ko\nAustralia rammisinak kong ah Chin miphun nih theih hrimhrim le tuah ding


RALHRANG KAWLRALKAP CU AN LO KO CANG HIH - TIMES OF CHIN NEWS\nRalhrang an mualpho cang. Ralhrang kawlralkap dirkamh dingin rian a ttuanmi Canada thiamsang William Schaba cu a rian in a chuak diam cang. Ralhrang kawlralkap caah cun thawngpang chia taktak a si. Phunglam lei thiamsang William Schabas hi ICJ biaceihzung i ralhrang kawlralkap case konghe pehtlaiin rian a ttuantu ding mi a si. Asinain ralhrang dirkamh a huam ti lo caah a chuak tiah theih a si.\nWilliam Schabas hi Aung San Suu Kyi sawmnak in ICJ Court ah kawlram dirpitu a si. Asinain Aung San Suu Kyi aitel lo tikah ICJ biaceih zung ah kawlram kong dirpi a huam ti lo ti a si. A rian in a chuahnak konghe pehtlaiin William Schabas nih cun kai tel huam ti lo tiah mipi sin ah a langhter. ICJ ah kawlram buainak konghe pehtlaiin kei cu ka huam ti lo, kai din cang. Kai dinhnak kong hi langhter zong ka tim lo tiah a chim.\nAung San Suu Kyi nih hin ICJ biaceih zungah kawlralkap a rak dirpi hna. Asinain atu ahcun ralhrang kawlralkap hna nih thongah an thlak caah Aung San Suu Kyi cu ICJ ah akal kho ding a si ti lo. Sihmanhsehlaw ralhrang kawlralkap hna nih Aung San Suu Kyi ai awh an thim ve i a ralaimi february ni 21 ah khin ICJ ah ralhrang kawlralkap kong an ceih tthan lai tiah theih a si.\nThawngpang dang Good News taktak si. Laitlang ah raltuk dingin a kaimi ralhrang kawlralkap minung pahra an nunnak a liam pin ah hliamhma tamtuk an tuar. Kalaymyo khuapi in Laitlang ah ralhrang kawlralkap hna cu an hawi le bawmh dingin an rak kai i, tuni ah ralhrang kawlralkap hna cu CNA le CDM Siyin siseh Zoland PDF le Zogam Army cun KKG CDF 2 hna i bawm in an tthuat hna.Tuni i kahnak ah ralhrang kawlralkap hna cu minung pahra an nunnak a liam pin ah minung tampi hliam an tuar tiah Civic Defense Militia nih thawngthanhnak an tuah. Tutan ah ralhrang kawlralkap tampi a thattu CNA, CDM Siyin, PDF Zoland, Zongam Army, CDF KKG-2 hna cu ralhrang kawlralkap nih January ni 14 ah helicopter in an rak kah bal cang hna. Tuni ah Kalay in a rak kaimi ralhrang hna hi motor panga an si i, lampi ah an kah hna tiah theih a si.


KNDO Nih Ralkap An Bia Ngai A Herh Lo Tiah A Ti - News and Media\nKNDO Nih ralkap an bia ngai a herh lo liah a ti. KNDO nih mipi harnak a petu ralhrang hna an bia ngai a herh lo tiah a ti. The Karen National Union (KNU) tang um the Karen National Defense Organization (KNDO) nih (July 14) ah khan ralkap nawl le biachimmi ngai lo ding in ca an tial. KNU Defense Department nih July 8 i bia a khiahmi KNDO.\nCommander-in-Chief Brigadier General Saw Nedar Mya kong bantuk khan tu zong tuah an duh. Ralkap nih ca an tialmi KNDO nih KNU hruaitu hna thah an timh hna timi kha an a hman lomi a si. The KNDO nih nihin catialnak ah a chimmi cu ralkap nih a lih chimmi a si tiah a chim. KNDO nih an timh tiah cu ralkap nih NCA rules loin an chuahmi ca ah cun.\nThe State Administration Council doh ding le the People’s Defense Force (PDF) training a pekmi team hna kha lak than ding ah ralkap nih an timh timi a si. KNDO nih Kanale Lay village in Wallay Township, Myawaddy District pawng ah may tla ah khan minung 47 an thah tiah theater hna ah the KNU nih a hlatthlai hna tiah ca an tial an hmu. PDF People’s Defense.\nForce le the NUG (National Unity Government) zong naite ah an ser hna. KNU official nih i thei thiam a herh tiah a chim. A dang relchap – Bochan awk cozah kan ngei ti lo, oxygen te hmanh mah tein i cawk a hau, fawi tein cawk awk hmanh a um ti lo. A thi hnga lo ding tampi an thi cang. Atu ning in cun ruak char cawk lo dirhmun tiang hmanh phan te dawh kan si.\nTu Lio Vawleicung Social Media A Lar Tukmi Zoh Tuksum


COVID-19 pulrai lio ah cozah a rian; mizapi kan covo le tuanvo – THE CHINLAND POST\nCOVID-19 pulrai lio ah cozah a rian; mizapi kan covo le tuanvo\nSalai Mang Hre Lian| April 25, 2020| COVID-19 pulrai zawtnak nih vawleicung minung nunnak tampi a lak cang. Cabia ka tial tiang ah minung 200,000 renglo vawleipi ah an thi cang. A zawmi nuai 2 (two million) reng lo an si cang. Minung nunnak zeizat dah a lak rih lai? Zeizat dah a kan zawt rih lai? Mirum, mi siifak, minthang le mi sawhsawh a kan thleidan lo pin ah cozah vialte thin phang in a tuah dih hna.\nTulio caan cu minung nunnak khamh caan a si. Zawtnak a karh lo nakding doh caan a si. ‘Leng chuak hlah uh. Mizapi i pum khawm hlah uh. Hmur i hup dih uh. Kut thiangte in i tawl uh. Bia ngai uh,’ tiah i ti caan, i cawnpiak caan le i rengh caan a si. Hi pawl hi nunnak khamhnak caah le zawtnak dohnak caah biapi mi lawngte an si. Minung nunnak tluk in a sunglawi mi zeihmanh a um lo. Kan nun a himnak caah nawlngaih ding zapi nih tuanvo kan ngei. Cu vialte zulh ding ah cozah nih a kan duhpiak. Kan zulh hrimhrim ding zong a si.\nMinung nunnak khamh lio ah khatlei in minung covo buar lo a biapi ve. Nizan tih ni hrawng ah ‘hrang nawn in a kong lo in leng chuak paoh thongthlak ding’ tibantuk hna a chuak. ‘Mandalay hna ah zan ah leng a vakmi palek nih cei nawn in an velh. Cu lak ah Chin le Rakhine ramkulh ahcun minung nunnak laak hna a chuak ve hoi. Vawlei miphun dihlak nih nunnak khamh an i zuam lio ah Kawlram ahcun thih lohnak le buainak a rak tuarmi kan um hoi. Hi bantuk har caan le mipi rengh lio caan ah cozah tha lo cheukhat cu minung an covo zeirel lonak le buarnak ah an hman theo tawn. An nawlngeihnak (power) ningcang lo in hmannak ah caantha an i lak tawn. Eihmuarnak hna a chuak tawn. Cu tikah mipi covo buarnak le sunghnak hna khatlei in a chuak.\nCucaah kan ram le vawlei lakhruak caan (State of Emergency) in kan um lio ah mipi covo a himnak caah cozah nih zeidah tuanvo a ngeih, mipi kan tuanvo le kan covo tah zeidah an si timi tlawmpal tein vun langhter ka duh.\nChin ramkulh le COVID-19\nKawlram in Chin ramkulh, Tedim peng ah a pakhatnak bik COVID-19 pulrai zawtnak an hmuh tikah thinphang thlalau in a kan tuah colh. Cu nih mipi mahte in ralrinnak, i vennak a kan ngeihter colh ve. COVID-19 zawtnak kan hrial khawh nakhnga tuah a herhmi, zulh a herhmi zong hngalhnak a kan pek ve. Leng chuah lo, khual tlung cheknak le i vennak ah tiin zatlang bu in kan cawlcangh tikah thil tha tampi a chuahpi lai ka zumh.\nAtu bantuk in innchung i erh, leng chuah lo lio ah tualchung buainak, innchung buainak (domestic violence) kan timi hna a chuak kho ve. Ralrin ngai a hau. A bik in nu le ngakchia cung ah khing tampi a rit. Malaysia hna ahcun innchung um caan ah nuva kar buainak tampi a karh ti a si. Innchung erh a si hlan nak in cozah sin ah phone chawnh in bawmhhalnak hi 57% in a tam. Cucaah Malaysia in Ministry of Women’s Affairs nih March 31 ah chungkhar buainak hrial ding ah, “nupile nih hruk-aih i ralrin ding le vale hro hrial ding in,” forhfialnak a tuah hna. Hihi kanmah cio zong kan ton khawhmi a si. Innchung um caan ah a bik in nu rian a rit. Rualchuan, innthianh, ngakchia zohkhenh le chungkhar rian hi tampi a karh khomi a si. Hihi pasal le nih theihpiak thiam i chungkhar rian tuanpi le bawmhchanh a herh ngaingai.\nKhat lei in Chin ramkulh ah zawtnak hmuh hmasa bik a si tikah miphun thleidannak le namnehnak (discrimination based on race and religion) hna Internet ah a chuak. Chinmi cu Khrihfa kan si, ramdang ah a pemmi kan tam. Cucu caantha i lak in cheukhat nih Chinmi cung ah biachiakha le namnehnak a chimmi zong an um. US hna ah cun Chin mi pafa hna namte sawh an rak tong bal (Asia mi cu zawtnak a chuahpi tu nan si ti huat nak ruang ah). Hi bantuk miphun thleidannak le namnehnak a chuah lo nakding ah mipi nih ralrin a herh i cozah nih a tawlrel le hma a lak zong a haumi a si.\nCu lak ah Tedim mizaw cu Kalaymyo ah thial ding thawngpang a chuak i Kalay mipi, zatlangbu le siangngakchia nih kan duh lo ti a si. Thawng fiang ka thei lo nain, thial an timh zong a si kho (Tedim nakin Kalaymyo ah sii herhhai, mizaw thlopnak lei a tlamtlin deuh ruang). Hi zawn ah chim ka duhmi cu mizaw i a covo kha a si. Aho minung paoh nih nunnak le ngandamnak covo (right to life and health) kan ngei dih. Cucu pakhat le pakhat kan i upat a hau. Minung sinak in (humanity and humanitarian) i zawnruah le covo i upatpiak kha nuhrin covo le tuanvo kan ngeihmi a si. Aho minung paoh nih kan ton khawhmi le kan tuar khawhmi a si. Cucaah kan covo i theihpiak thiam i, aho paoh covo aa ruang in kan tinconak ah tuanvo kan tlinh cio a herh mi a si.\nCOVID-19 le Cozah rian\nKan chim cang bantuk in minung nunnak khamh a herh lio a si caah covo buar lo a biapi ve. Covo buarnak kan tuah lo nakding ah cozah siseh, pumpak in siseh tuanvo kan ngei cio. Minung kan sinak ah nunnak cu biapi bik mi a si caah, cu nun khamhnak le himvennak caah cozah nih a herhning in tuahnak nawl, renghnak nawl a ngei. Cucu nuhrin covo zong nih a onhmi a si. Asinain, cu bantuk lio caan ah cozah nih a tanglei covo pawl hi a buar hrimhrim lai lo. Himven aa zuam ve lai. A herh deuh ka timi ka langhter lai.\n1. Right to life and security (UDHR – 5): Minung sinak in nunnak le humhimnak covo kan ngei dih. Hihi cozah le aho minung hmanh nih a buar awk a si lo. Hi covo tinconak caah lainawnnak, ral in minung thahnak, nauthahnak, thihdan pek tbk hi a khenkham. (Covo mit in dikthlir ceih cun a sau lai caah cabia he aa pehtlaimi in kan langhter lai). Cu nunnak le himnak covo kan ngeih khawhnak caah a tanglei tuanvo pawl hi cozah nih a tuah a herh.\n(a) Health Service (ngandam zohkhenhnak): Kan nunnak ca le COVID-19 in a zawmi nih kan damnak caah cozah nih ngandamnak lei zohkhenhnak biatak tein a tuan a herh. A thlop hna a herh. A mipi (a bik in mizaw) a tincoter hna a herh. (UN cahren ICESCR)\n(b) Right to Food or Food Security (eidin tinco khawhnak): Kan nunnak caah kan ngamdannak a herh (ngandam lo – khamh khawh lo zawtnak ngeih cun – thih a si cu mu). Ngandamnak caah dinei kan i zat a herh. COVID-19 ruang ah mi tampi (ni khat tuan, nikhat ei) cu ei-awk ngei lo le tamhal in kan um. Tamhal in thih lonak kan ton lo nakhnga cozah lei bawmhnak, midang sin in bawmhnak pawl thate in mipi nih an tinco nakding ah aa zuam a herh.\nTahchunhnak ah Nargis thilchia lio ah cozah nih bawmhnak a pek khawh lo tikah tamhal in mi tampi an rak thi. Ramdang nih kan bawmh hna lai tiah cozah an rak hal tikah ralkap cozah nih an rak duh lo. Cu ruang ah tampi tamhal in an thi. Cucu Crime Against Humanity ti a si. Laiholh in minung sinak zeirel lo, na sual kan ti lai. Sual lak ah sual taktak – minung nunnak le damnak zei rel lo, covo buar taktak a si. Nuhrin covo nihcun minung lainawn (thah) pakhat ah a chiah (cu bantuk a mipi tamhal in a thither i a zoh sawhmi cozah cu hriamnam hmang in cu cozah cu va hrawh, va doh zong UN charter nih a onhmi a si).\nNihin ah cozah nih hi a tlamtlinnak caah mirum, ramdang sin in bawmhnak a hal. World Bank nih tangka a cawih. US nih bawmhnak a pek. A tam lengluang rih lai. Cu bawmhnak cu phawtzamh tikah dikte le felte in a herhmi mipi nih an tinco khawhnak le an tep khawhnak caah cozah nih tuanvo a ngei. (UN cahren ICESCR)\n2. Right against torture or inhumane or punishment: Minung taksa fahnak pek le hremnak tuah lo ding. Misual hmanh nih covo an ngei. A sualmi cu upadi ning in dantat le tazacuai ding a si. Asinain thisen luanter, minung lo in tuah le hrem pawl hi hrial ding a si. (UN cahren ICCPR)\n3. Right to free expression, information, religion and belief (UDHR – 18, 19): Aho paoh zalongte in chimhnak nawl, thawng theihnak nawl, zumhnak nawl le biaknak nawl kan ngei. Hihi a buar lai lo. Mipi nih an harnak kong ah chimnak, cozah soiselnak le thawng theihnak cung ah cozah nih dan a tat lai lo. Media pawl cozah duh lo in COVID-19 kong ah cozah soiselnak, riantuannak dik lo a tialmi le mipi a thanhmi kha a upat lai.\nCun cu kong chimnak le theihnak ah a herhmi Internet, Media le pehtlaihnak pawl thate in a tawlrel lai. Nihin Paletwa ah Internet le Phone hna phih a si tikah har tongmi kong bawmhnak, har a tongmi nih i vennak caah an theihding le an chim ding covo buarnak a um. Hihi covo buar a si. Cun zumhnak le biaknak kong ah cozah nih khenkhamnak a tuah lai lo. (Atu COVID-19 ruang ah i pumh rih lo ding tbk pawl a si lo). Zumhnak ruang ah namneh, thleidan le zumhnak thialter tbk kha chim duhmi a si.\n4. Right to Recognition (UDHR – 1, 2, 7): Aho minung paoh aa tlukmi covo kan ngei dih. Minung kha minung bantuk in cohlan le sinak upat a herh. Sifah, mirum, uktu, ukmi thleidan lo ding. Kan biaknak, kan takcuar le miphun dan ruang ah thleidannak a um lai lo. Upadi ah kan i tluk dih.\nA cunglei langhter mi hi atu bantuk har kan ton lio ah cozah nih a buar lo ding pawl an si. A tlamtlin khawh nakding tu ah tuanvo a lak ding a si. Cu ve bantuk in mipi nih covo kan ngei i tuanvo kan ngei ve.\nKan tuanvo ah midang covo upat a herh. Kan tuanvo nih kan covo hi ri a khiah tawn. Na covo na hmanmi ruang ah midang covo buar ding a si lo. Cun tuanvo laknak nih kan covo hi ri a khiah rih. Na covo ruang ah a dikmi phung lonh in na um, na tuah ahcun tuanvo kan lak a herh. Upadi ning in nawl buar ruang ah dantat khawh zong kan si.\nKan covo le kan tuanvo theih a herh. Midang covo upatnak le zawn iruahnak in COVID-19 dohti hna usih.\nSohpea Try, Flip Side of the Lockdown in Malaysia: Home May Not be Safe for Women and Girls\nAnton Miguel, Protecting Rights while Protecting lives: Does Human Rights Give Way to a State of Emergency?\nUDHR le UN Cahren ICCPR le ICESCR\nPrevious Kawlram Ngunkhuai Chawva Phawtning le Chinram Dirhmun (Revenue sharing practice in Myanmar)\nNext COVID-19, Ramkhelnak le Apinlei


Indiana Ah Chin Mi Minung 300 Lengkai Sinah Covid-19 Positive Hmuh A Si – Chin 11 News\nIndiana Ah Chin Mi Minung 300 Lengkai Sinah Covid-19 Positive Hmuh A Si\nPosted By: Chin News April 25, 2020\nAmerica ram chung I Chin mi pawl an tam ngai nak hmun Indiana ah Chin miphun chung ah minung 300 lengkai sinah Covid-19 rungrul hmuh a si cang tiah Indianapolis hrambunh Chin Community Center ah Manager a tuan mi U Moses Thla Lian nih a chim.\nIndianapolis ah hin Chin miphun milu 24,000 hrawng kan um hna I cu chung ah minung 300 hrawng nih Covid-19 an ngeih cang hi a si I minung 80 cu an dam than cang tiah U Moses Thla Lian nih cun a chim hi a si.\n“Kannih zong hi Indianapolis ah hrambunh in a um mi kan si. Indianapolis ah hin Chin mi milu 24,000 nak tamdeuh kan um hna I a tu ah cun minung 300 nih Covid-19 zawtnak an ngei cang tiah kan theih. Cun kan theih khawh tawk ah cun minung 300 chung ah 80 hi cu an dam than cang tiah zong kan theih. Hi zawtnak rungrul an hmuh mi hna hi kum 25 in kum 40 karlak minung an si hna” tiah a chim hi a si.\nAmerica ram chung ah hin Covid-19 zawtnak rungrul a ngei cang mi hna hi minung 92,5000 nak tamdeuh an si cang hna I cu chung ah a thi mi hi 52,000 an si cang hna, cun a damthan mi hna hi 11,0000 an si cang tiah April 24ni ah thawngthanh nak an tuah ning a si.\nRef: Chin News Journal – CNJ nih Kawl holh in an tial mi translate chin mi a si.


Ngatlaipa le Mirumpa - Senri Cazual\nPosted by Admin | Jun 4, 2017 | Cabia, Lenhloi | 0 |\nVoi khat cu ngatlaipa pakhat hi rili tikam thingkung tangah khin zaangdam te khin a ṭhu i aa din. Cuti thlifim don pah bu i, aa dinh pah cun hla aa sak thliahmah i, nuam ngai in a um. Cuti tha dam tein a um lioah cun mirumpa pakhat hi cuka hmun ah cun ruah lopi khin a vung phan. Mirumpa nih ngatlaipa rianṭuan loin cuti a um ko cu a hmuh tik ah cun a lakka i cuti caan pamhhmaih cu dah ngai a ti. Ngatlaipa sinah cun zeica’hdah rian zeihmanh ṭuan lo in hiti hin caan paam in naa hngilh salam ko tiah a hal. Ngatlaipa nih cun a zatawk fang nga kaa tlaih khawh ko cang tiah a leh. Cuti cun an biaruah cu an hun peh.\nMirumpa: Caan na ngeih rih ko bu ah zeicahdah cu na ngeihmi caan cu nga tam deuh tlaihnak ah na hman lo?\nNga tlaitu: Nga tam deuh tlai hmanh ning law zei tin dah ka um hlei hnga?\nMirumpa: Nga tam deuh na tlaih si ahcun na zuar lai i, cuticun phaisa tampi na hmuh lai si.\nNga tlaitu: Phaisa tam deuh cu hei hmu ning law zeiti’n khin dah ka va um lai?\nMirumpa: Lawng le lengkhang lian deuh naa zalh lai hen ta.\nNga tlaitu: Lawng lian le lengkhang lian deuh hei ngei ning law zei tin ka um lai?\nMirumpa: Ti thuhnak deuh ah na kal kho lai i, minung tampi nga tlai dingin naa chor/fial hna lai i, phaisa tampi na hmuh khawh lai!!\nNga tlaitu: Phaisa cu tampi in hlawh/hmu hmanh ning law zei tin dah ka um hlei lai?\nMirumpa: Phaisa tampi na hmuh ahcun keimah bantuk hin mirum lian ah naa chuah ve ko lai!\nNga tlaitu: Cu bantuk mirum ka hei si ah teh zeitindah ka um hnga?\nMirumpa: Na rum tik ah cun nuamsa tak in na tlongleng lai i, na duhning paoh in naa din kho cang lai cu.\nNga tlaitu: Cucu hme atu ka umning le ka siningte hi a si ko cu! Khoi hun i dinta rih kun ning luau!\nNun nuam le tha dam tein umnak dingah hin phaisa le rumnak hi a biapi bikmi a si lo. Na nun ah khan na lungtling law, Pathian ṭih law, na cantawk ah lungsi te pom le cohlan i zuam. Na nun aa lawmh ahcun mirum bik nakhmanh in na lawm lai i, naa nuam deuh lai. Lawmhnak le nuamhnak hi phaisa in cawk khawhmi thil a rak si lo. Mi tampi nih lunglawmhnak te hna, hnangamnak te hna hi phaisa in cawk khawh a si hlah maw tiah phaisa tampi ngei dingin fakpi in rian an ṭuan i an i zuam. Lunglawmh, hnangam le zaangdam i tim in kan i zuamnak ah kan thadi i, kan zaang a ba, pum pawcawmnak ca ah rawl hmanh ṭhaṭhi ei manh lo tiangin rian kan ṭuan ṭheo.\nPhaisa sal ah i can mei hi ṭih a nung hringhran dah! Thluak nih phaisa lawngte aa hruh/ruah tik ah cun minung nih hin Sertu Pathian kha a philh i phaisa lawnglawng kha a buaipi khawh cang. Chungkhar khuasak tintuknak ca ruat in pumhkhomh tlolh tiang hna in kan um tawn maw? Zarhkhat chung phaisa hmuh nakding ah fakpi in rian na ṭuan ruangah Pathian ni ah i pumhkhomh zuam lo in na um ṭheo tawn maw? Pathian nih cun minung hi thlanti put in nun pawcawmnak ca rianṭuan dingin a kan ti. Asinain phaisa saltaan phahnak le Sertu Pathian thangṭhat tlolhnak ah kan hman ding cu a si lo. Mi pakhat nih cun, “Ka rumnak hi ka thil ngeih tam ruangah siloin ka herhmi a tlawm ruangah a si,” a ti. Mirum milian bantuk nun duhnak le a ṭha bik ngeih i timhnak nih hin phaisa sal ah a kan hnuh ṭheo tawn.\nVawleicung ah hin sifahnak cu a um peng ko lai a dong kho ding a si lo. Lai phungtluk ah “Thinghmui san chel, ramh san chel” ti a si bangin sifah peng phung zong a si lo i, rum peng rai zong a si ve fawn lo. Pathian nih unau le cingla rualchan, miphun khat le Khrih ah unau a kan siternak tu hi kan hmanthiam a herh bik ko. Chim duhmi cu ti, Sertu Pathian nih a kan siter cu sifah le harsat caan ah aa bawmchan dingah Pathian nih a kan timh ca ah khan a si. Cu ve bantuk in khua khat, miphun khat kan si zong hi Pathian nih kan harsat caan ah aa zuanhnawh ding le aa bawmchan dingah a kan tinhpiakmi a si ko.\nA rum deuh an um bang a sifak deuh mi zong kan um ko lai. A rum deuh nih sifak deuh philh lo in bawmhchanh dingtu kan rian a si i, a fimmi nih a hrut deuh zong kha kan nehsawh le kan zomhtaih hna awk a si lo bang catang sang a phan zong nih catang ngei lo deuh kan miphun le kan unau, Khrih ah kan unau zong kha kan thlanglamh hna awk a si lo. A lam kip in aa bawmchan dingah Pathian nih a kan sermi miphun, Khrih ah chuak khat dih kan si. Miphun ṭhangcho timi hna zong khi khat le khat thazaang an i pek ruangah le an i dirhṭhoh, an i bawmhchanh tam deuh ruang tu ah a si ti thei in, miphun dang kan tluk deuh hna lo ti kan theih ahcun khat le khat i bawmhchanhnak lei ah miphun dang bangtuk in kan i bawmhchanh ning a fil deuh, a tlawm deuh rih ti tu ruat in pumpak cio thazaang chuah in i bawm cio hna usih law thazaang i pe zungzal rih ko hna usih.\nMiphun chungah siseh, unau chuakkhat cio chungkhar tinkip cung i kan zoh tik ah cun aa bawmchan deuh poh le thazaang aa pe deuh poh cu sinak sang, catang sang le reng sang thluachuahnak a hmumi an si ti kha kan theih khawh lai. Cucaah cun kan dihlak pumpak cio unau kan sinak, miphun khat unau kan sinak i thei in kan harsatnak cio cungah pehzulh in kan i zuanhnawh i thazaang kan i pek zungzal ve a si ahcun miphun dang bantuk in kan ṭhangcho ve ko lai.\nNgeih luaimai lawng hi rum taktak kan ti kho lo, kan ngei luaimai hna lai lo nain kan thinlung tu a rum tiah i ruat in miphun dang bantuk in ṭhanchonak leiah siseh, a lam kip in harsatnak cio ah i bawmhchanh hi i rep zungzal ko hna usih.\nGalati 5:10 “Cucaah ṭhatnak tuah kha baa hlah usih: kan ngol lo ahcun a theitlai kan zuun caan kha a phan ve ko lai. Cucaah a caan kan ngeih fate, mi cungah ṭhatnak tuah kha i zuam usih law zumhnak lei i kan rualchan a simi hna cungah khan i zuam khun usi.”\n(Hi a cunglei cabia tawite hi MKD timi chungta kha ka leh i ka hun belh chapchuan chinmi a si.)\nPreviousSouth Korea Nu Nih A Sang Bik Inn Par Tiang A Phak Khawh\nNextNgeihchiah Kong Ah A Dirhmun Aa Thlengmi NLD


Keimah Tinak Ruangah Minung Nunnak A Thi Mi An Hei Tamtuk Ning - Online Newspaper\nMay 13, 2022 admin Theihtlei 0\nSAC Nih Nawlngeihnak An Lak Kumkhat Leng Chung Ah Minung Nunnak 5600 Leng A Liam!May 13, 2022 .Myanmar ram ah SAC nih nawlngeihnak a laak hnu kumkhat leng chung ah sualnak ngeilo minung 5,645 tiang an nunnak a liam cang, tiah ISP nih nizaan May 12 ah a thanh. Tutan Myanmar nih a ton mi le SAC ralkap nih minung nunnak an laak mi bantum hi cuhlan tuanbia ah rak ton bal lo mi a si, tiah ISP Myanmar in U Kyaw Htat Aung nih RFA ah a chim.\nSAC ralkap nih nawlngeihnak an laak hnu in Myanmar tuanbia ah ton bal lo mi hmuhton a si; firnak a tam, i dohnak le remlonak a karh, kahdohnak zong a tam caah mipi nunnak zong tampi a liam. Cu chung in SAC ralkap uk duh lo langhternak ah kah a tong mi le tlaihkhih ton hnu ah nunnak liam mi hna hi 1831 an si. Sagaing ramṭhen ah nunnak tam bik a liam i, nunnak a luam mi dihlak hi 599 an si.\nSAC ralkap nih uknak a laknak cu kumkhat leng a si cang nain, tlaihkhih tong mi le hrem a tong mi an tam rih caah nunnak a liam mi cazin langhter mi cu karh lei a panh peng, tiah ISP Myanmar nih cun a langhter.\nCDM A Tuahtu SAC Ralbawi le Ralkap Pakhat Cu NUG MOD nih Laksawng An Pek Lai.May 13, 2022 .SAC ralkap sakhan pakhat in ralbawi pakhat le SAC ralkap pakhat cu an hriamthil tampi he CDM an tuah caah Pyituh Pantai(ပြည်သူ့ပန်းတိုင်) nih phaisa sing 30 an pek hna lai i, NUG Ministry of Defence(MOD) nih laksawng an pek chap hna lai, tiah Pyituh Pantai(ပြည်သူ့ပန်းတိုင်) phu nih an thanh.\nSAC ralkap hmaikal sakhan in ralbawi pakhat le SAC ralkap pakhat cu SAC ralkap kuttang um duh ti lo in, chuah an duh caah Pyituh Pantai (ပြည်သူ့ပန်းတိုင်) phu sin ah pehtlaihnak an tuah. Pyituh Pantai nih NUG- MOD le KPICT sin ah bawmhnak an halpiak hna i, a himnak hmun ah an kal kho cang. Hriamthil tampi an i put khawh caah Pyituh Pantai phu nih sing 30 an pak hna lai i NUG Ministry of Defence zong nih laksawng an pek chap hna lai. SAC ralkap sakhan in hriamthil he CDM tuah a duh mi hna nih Pyituh Pantai phu sin ah pehtlaihnak tuah khawh kan si, tiah an langhter.\nSalin PDF Camp A Kaptu SAC Ralkap 3 An Thi.May 13, 2022 .Magway ramṭhen, SeHtutaya(စေတုတ္တရာ) peng Myoing Oo(မြောင်းဦး) khua kam ah Salin PDF camp cu SAC ralkap nih nihin May 13 ah an kah i, anmah lei 3 an thih caah hnu an kir ṭhan, tiah theih a si.Nihin May 13 zanlei sml 2:00 hrawng ah Salin PDF camp lei ah SAC ralkap pawl cu rallam an sial caah kap hnih kahdohnak a chuak, tiah Salin-PDF nih cathanh an chuah.\nKap hnih in kan i kap, hriamngan zong an hman ve. Kannih zong nih hriamngan in kan kah ve hna caah kan hriamngan kuan nih SAC ralkap 3 a khen hna i an thi colh,” tiah a chimchap.Kan camp hi kan chuah taak ko nain anmah lei thihnak khor chung kan hruai hna bantuk a si. Kan camp kan chuah taakmi ah bomb kan phum hna i lung hnih a puak. SAC ralkap lei in a thimi le aa hliammi cu kan hngal kho rih lo,” tiah Salin -PDF nih an langhter.\nMah te serchom meithal kan hman ko nain SAC ralkap lei 3 an thi. Meithal ṭhami hi NUG nih kan bawm kho sehlaw SAC ralkap pawl cu kan hloh dih hna lai, tiah an langhter chih.Cu kahdohnak ah Salin-PDF le anmah he ṭangṭi phu hna an i bawmh caah SAC ralkap lei hnu an kirnak hi a si, tiah theih a si.\nAustralia – ASEAN Economic Forum In SAC Ambassador An Hnon.May 13, 2022.SAC ralkap rian pek mi Ambassdor Tha Aung Nyunt cu May 23 ah tuah ding mi Australia -Asean Summit Economic Forum ah i tel lo ding in a min hnawh a si cang tiah Justice for Myanmar nih a thanh.\nSAC Ambassador Tha Aung Nyunt cu Australia -Asean Summit Economic Forum ah lunglawmhnak bia chim ding in caan pek a rak si nain Victoria State Green Party lutlai pakhat i a biahalnak ruang ah a min an hloh tthan hi asi.\n“Samantha Ratnam nih Australia -Asean Economic Forum ah Myanmar ram mizapi aiawhtu NUG palai sawm loin sual chimpit in a sualmi SAC palai hi zeiruang ahdah nan sawm? ” tiah nizaan i tuahmi Parliamentary meeting ah biahalnak a tuah.\nSamantha Ratnam cu “Myanmar ram mizapi na kan dirpi caah kan i lawm” tiah Justice for Myanmar nih lunglawmhnak an langhter.Australia -Asean Economic Forum cu Australia ram Victoria State cozah tawlrelnak in tuah a si lai.\nTawngngyo Myotit Pawng Kahdohnak Ah SAC Ralkap 3 An Thi.May 13, 2022.Bago ramṭhen, Nattalin peng Tawngngyo Myotit pawng ah SAC ralkap hna cu Bago ramṭhen tualchung hriamtlai phu hna nih an rak kah hna i, SAC ralkap 3 an thi, tiah Bago Region PDF nih an thanh.\nNihin May 13, zinglei suimilam 8:00 hrawng ah Tawngngyo myotit pawng Gwaygyi(ဂွေ့ကြီး)khua le Ngawnglaypin(ညောင်လေးပင်) khua kar ah minung thazaang 30 hrawng he rallam a sialtu SAC ralkap hna cu Bago ramṭhen tualchung hriamtlai phu le Tayawady penkomh PDF battalion no. 3801 tat- khuai 2 le tat- khuai 3 nih an kah hna, tiah theih a si. Cu kahdohnak chung ah cun SAC ralkap 3 an thi i, hliamhma tuar mi zong an tam. Tualchung hriamtlai phu lei hliamhma tuar um lo in hnu an tolh ṭhan, tiah theih a si.\nYeOo le Mungtapin Khua Ah Khua Mi 20 Ruak Hmuh A Si.May 13, 2022 .YeOo peng, Mungtapin (မုန်တိုင်ပင်) khua ah phung-ki 3 telh in khua mi 40 hrawng cu nizaan May 12 ah SAC ralkap nih ralphaw ca ah an tlaih hna hnu in, nihin May 13 zinglei ah khua mi 20 hrawng ruak cu hmuh an si, tiah tualchung mi nih an chim. SAC ralkap hna cu a luancia May 10 ah khuachung ah meithal i puah pah in an luh caah, tualchung mi hna cu a himnak hmun ah an zaam hna nain, hawi zaam lio ah zaam lo in khuachung ah a um mi cheukhat cu SAC ralkap nih an tlaih hna, tiah tualchung mi nih cun an chim.\nNihin May 13, ah tlaih a tong mi hna chung in nunnak a liam mi hna ruak cu khua pawng ah hmuh an si, tiah YeOo peng tualchung hriamtlai phu nih nihin May 13 zinglei ah an thanh. “Nizaan ah tlaih a tong mi hna chung in minung 8 cu an luat i, SAC ralkap kut in a luat mi hna nih cun, ‘Rawl zong an kan pe lo, nilin lakah an kan pho,’ tiah an chim. Nihin zinglei ah miruak hmuh mi 20 hrawng an si cang, cheukhat ruak cu an kut hri tem bu in mei an khangh hna, cheukhat cu an mui zong a fiang ti lo,” tiah Mungtapin (မုန်တိုင်ပင်) khua in a zaam mi pakhat nih BBC ah a chim.\nNihin May 13, ah SAC ralkap hna cu YeOo peng Pegyi(ပေကြီး) khuachung ah lut in khuachung inn 70 in 100 hrawng cu an hrawh i, facang tin 1,000 leng zong kan sung, tiah YeOo pah-kah-phah phu nih an thanh. SAC ralkap lei nih cun YeOo pengchung thil cang mi kong ah nihin May 13 chunhnu tiang ah thawngthanhnak an tuah rih lo.\nNorth Dagon Peng Ah KBZ Bank Phaisa Phortu Motor Misual Nih An Zaampi.May 13, 2022.Yangon ramṭhen, Dagon Myotit peng no.32 sang Pinlung lam ah um mi Kanbawza (KBZ) Bank branch 1 hmai ah KBZ Bank phaisa phortu motor cu nihin May 13, zanlei suimilam 3:00 hrawng ah aho hngalh lo nih an chuh/fir, tiah theih a si.\nCu motor cu Yangon peng, KBZ Bank cheukhat ca ah phaisa phortu motor a si, tiah theih a si. Motor chuh an tonnak hmun cu Dagon Myotit KBZ bank hmai ah an si. Cu motor chung ah cun phaisa sing 10,000 mmk leng a um, tiah theih a si. KBZ Bank hmai i KBZ motor chuh an ton hnu ah SAC ralkap nih North Dagon pengchung lam tonnak le lam ṭhennak hna ah phihkhamnak le chekhlatnak an tuah, tiah tualchung mi nih an chim.\nPale Palik Sakhan Kahdohnak Ah SAC Ralkap 5 An Thi: Sagaing ramṭhen, Pale palik sakhan cu nizaan May 12, zaanlei suimilam 5:00 hrawng ah PDF phufonh nih an kahdoh hna. Cu kahdohnak ah cun SAC ralkap 5 an thi i, 10 leng nih hliam an tuar. Kaphnih kahdohnak cu suimilam pakhat le cheu tluk an rau tiah theih a si.\nSAC ralkap a kaptu hna cu PDF phufonh minung thazaang 250 hrawng an si i, kahdohnak chung ah 120mm, 60mm, 80mm hriamngan hmang in SAC ralkap cu an kah hna, tiah Gyatitnat (ကျားသစ်နက်) pah-kah-phah in ṭuanvo ngeitu nih a chim.\nKahdohnak ah cun Gyatitnat (ကျားသစ်နက်) pah-kah-phah, Future generation pah-kah-phah, Lode Star le Burma Daung pah-kah-phah an i tel, tiah theih a si. PDF phufonh cu hliamhma tuar um lo in hnu an tolh, tiah theih a si.


Inn Hmun A Ngah Cangmi Chinram Cozah Phu Meeting Nih Fehter A Si Hlan Chung Paoh A Fekmi A Si Rih Lo – THE CHINLAND POST\nInn Hmun A Ngah Cangmi Chinram Cozah Phu Meeting Nih Fehter A Si Hlan Chung Paoh A Fekmi A Si Rih Lo\nSalai Ngun San Aung| 2018 February 24| Hakha sangthar samhmi ah mee zuhnak he inn hmun 200 a ngah mi hna hi Chinram cozah phu nih zohfelnak a ngeih rih hlan ahcun a man kong zong a fiang rih lo i nai tan mee a zuk i a ngah mi hna an ta a si nak zong a fek rih lo tiah tuanvo ngei sipin committee sin in kan theih.\n“Nai tan ah minung 800 fai nih mee an zuh i inn hmun 200 an ngah. Asinain cu a ngah mi hna cu cozah phu nih an zohfel than lai, an ceih i cohlan a si hnu lawng ah anmah inn hmun sinak catlap pawl tawlrelpiak le inn saknak nawl tibantuk chuahpiak an si te lai. Cu hnu lawng ah a man kong zong a fiang lai. Cozah phu nih a fehter mi paoh kha pengkomh uknak zung kut ah kan pek dih lai. Vawlei tahnak zung nih an tah lai. Cu hnu ah inn hmun license an pek hna lai cun sipin nih inn saknak nawl a chuahpiak hna lai. Cu hnu lawng ah cun inn sak khawh a si te lai. Inn hmun man hi kanmah committee le khuanu khuapa lei in ruahnak pahnih kan chuahpi. Inn hmun hi phun thum ah kan then i cu ning cun a man kong ruahnak kan chuahpi. Sing hra, sing sarih le sing nga tiin phun thum then mi cu a man khiah ding timi ruahnak pakhat. Cun sing sarih, sing nga le sing thum siseh tiin ruahnak dang pakhat a um. Hi a man kan khiah mi hi cozah phu nih an zoh lai i aa tlak deuh an timi an fehter te lai. Hi ti inn hmun man kan ti nak a ruang cu sang thar samhmi chung ahhin luti luannak zong tuah a hau, mei tung, yeepun le hlei tibantuk zong tuah awk a tam pi. Tu khi lam pe 40 kau in kan cawh i khi cawh nak lawng hmanh ah khin sing 1000 leng kan dih cang” tiah Sipin Committee Pu Ngun Vung nih a chim.\nHakha innhmun thar samhmi mee zuh lio/Photo: The Chinland Post\nMee a zuk i inn hmun a ngah mi nih kan inn hmun zoh ding in kan va kal tikah inn hmun ah number zeihmanh an rak bunh lo. Number ning in mee an kan zuh ter fawn tikah hihi hlenrawinak hna a um sual hnga maw ti kan ruat. Felfai tein number khenh dih hnu ah mee zuh sisehlaw kan ngah ni in kan inn hmun i hngal usilaw lungtling a si hnga. A tu cu kan inn hmun kan i hngalh lo tikah an duh mi le tangka tam deuh a pe kho ding paoh hmun tha pek khawh ding bantuk hna a lo tiah innhmun co ding in mee a zuktu hna nih an chim.\nHi kong ah sipin committee lei in tuanvo ngeitu nih, “Inn hmun number hi kan rak khenh cia dih ko. Asinain lam kha a thawk ah pe 20 kau lawng in kan rak cawh. Cucu a bi deuh ti a si caah pe 40 in kan kauh chap. Cu nih cun hmun umtuning zong a sersual deuh leng ah number kan khenhmi tete zong kha leivawr nih a chilh dih hna. Cun kan ruah ning caan chung ah lam cawh kan lim kho lo, mee zuh ding ah le cu tik ah tiah mizapi sinah kan thanh cang fawn tikah rian kan lim hlan deuh in mee an zuh ruang ah a si. Zeihmanh lunghrinhnak kan ngei hrimhrim hna hlah seh. Kanmah nih computer chung ah inn hmun pawl cu meepung le number he tha tein kan chiah dih ko i cu meepung le number cu rak zoh khawh zong a si ko” tiah an chim.\nHakha Town Hall ah zapi hmaika ah innhmun tinconak ding mee zuh lio/Photo: The Chinland Post\nSangthar samh mi cu December 12 in soknak catlap an cohlan i January 12 tiang sok caan a si. Hi chung ah minung 1090 fai nih an sok i cu chung in mee zuk ding ah cohlan mi 810 an si. Cu mee a zuk ding cazin cu January 30 in mizapi sinah an thanh i February 7 tiang ni sarih chung hi thimmi cazin ah inn a ngei mi ti bantuk mizapi leikap in lungtlin lomi a um sual ah duhlonak kong chim khawh a si tiah caan an on. Mi zei hmanh nih duh lonak chim a si lo tikah February 14 ah cu minung 810 nih cun Hakha Town Hall ah mee an zuh. Cu chung in inn hmun 200 a ngah mi hna cazin cu committee nih Chinram cozah phu ah an pek cang i a nai bik cabinet meeting nih a ceih lai. Cabinet nih a fehter hnu ah tuanvo ngei nih a dotdot in inn hmun a ngahtu pawl phung ning tein an ta sinak an tuahpiak cang hna lai.\nPrevious TABC Khawmpi Ah Khual Lian In Dr. Lian Hmung Sakhong An Sawm\nNext TABC Khawmpi Ah Ordination Minung 2 le Pastor Minung 3 An Pek Hna


US Nih Kawlram A Kap Lai Maw,A Ruang Phunphun A Um Lai. – Chintanbo\nNihin US ralkap, The Pentagon nih briefing an tuahmi ah US ralkap hmannak ding a ruang kan hmuh rih lo tiah an chim. Cun, Joe Bidden nih kan kawikom ram he a herh ning in kan ttuan ti lai tiah a ti i, Chawlehnak lei dandatnak tuah tthan ding in a tlerh hna.\nUS le a hawikom ram hna nih Myanamr cu Economic sanctions fak nawn in tuah hna sehlaw, China nih a tuah ve ttung lo ahcun, Myanmar ram cu China kut ah chanh bantuk a si hnga tiah tampi nih an zumh. A bik in Myanamr hi “China Money trap”/ China Phaisa sal ah ai chuah colh lai tiah an zumh.\nCucaah, tulio hi China le US cu Global Leadership, Super Power sinak aa cuh cuahmahmi an si caah, Joe Bidden Cozah caahcun, Myanmar ram, Military Coup cungah hmalakning hi a caah challenge a von ngeihmi a si tiah an chim cio. Zeitluk fak le tthat indah hma a lak khawh te lai?


2Chanrelnak 23 (2 Chronicles 23)\n1Sihmanhsehlaw a kum sarihnak kum ah Jehoiada cu a ral a hung ṭha i a zaza pawl haotu hna Jehoram fapa Azariah, Jehonan fapa Ishmael, Obed fapa Azariah, Adaiah fapa Maaseiah le Zikhri fapa Elishafat hna he khan biakamnak an tuah. 2Cun Judah ram chungah khan an i chawk i Judah ram chung khua vialte khan Levi mi hna le Israel innchungkhar i lu a si ciomi hna kha an pumh hna i Jerusalem ah an ra. 3Cun aa pummi vialte nih siangpahrang he Pathian inn chungah khan biakamnak an tuah. Cun Jehoiada nih a thawh hna i, “Zohhmanh u, siangpahrang fapa hi! Bawipa nih David fapa hna kong ah a chim bantuk khan amah hi ukter ko u. *23:3: 2Sam 7:12 4Mah hihi nan tuah awk thil cu a si lai: Nannih tlangbawi le Levi mi sabbath ni i rian a ṭuanmi hna, cheu thum cheu khat cu kutka hngaktu nan si lai, 5cun cheu thum cheu khat cu siangpahrang inn ah nan um lai i cheu thum cheu khat cu Hram Kutka ah nan um lai; cun mi zapi vialte cu Bawipa inntual ah khan an um lai. 6Tlangbawi hna le rian a ṭuantu Levi mi hna dah ti lo cu ahohmanh Bawipa inn chungah lut hlah u; annih cu an thian caah an lut kho lai; sihmanhsehlaw zapi vialte nih cun Bawipa nawl kha an zulh awk a si lai. 7Levi mi hna nih an hriam kha i put cio in siangpahrang kha an kulh lai i inn chungah a lutmi paoh cu thah an si lai. Siangpahrang cu a luh a chuah tikah a sinah nan um lai,” tiah a ti.\nJoash Cu Bawi Luchin An Chinh\n8Levi mi hna le Judah ram mi vialte hna nih khan tlangbawi Jehoiada nawl pek bang cun an tuah: an minung cio kha sabbath ni i rian a ngei ding he a ngei lo ding he khan an i ratpi hna; zeicahtiah Jehoiada nih khan rian thiahmi bu hna kha a ṭinter hna lo. 9Cun tlangbawi Jehoiada nih khan fei hna le phaw a ngan pawl le a hme pawl, Siangpahrang David ta a rak si i Pathian inn chungah an rak chiahmi hna kha, haotu pawl cu a pek hna; 10cun mizapi cu an dihlak in, an hriam kha i put cio ah, inn cu a thlanglei le a chaklei in kulh in, biakṭheng velchum le inn velchum ah cun, siangpahrang cawngtu ah a chiah hna. 11Cun siangpahrang fapa cu a rak chuahpi i bawi luchin cu a chinh i hngalhternak bia kha a pek; cun siangpahrang a si tiah an thanh i Jehoiada le a fapa hna nih khan chiti an thuh i, “Siangpahrang cu saupi nung ko seh!” tiah an ti.\n12Athaliah nih mi zapi cu an tlik an choipah in siangpahrang an thangṭhat kha a hmuh tikah, Bawipa inn chungah mi zapi sinah khan a vung lut; 13cun a hei zoh tikah luhnak ka ah khan siangpahrang cu a tungpi pawng i a dir i siangpahrang pawngah cun haotu pawl le muko tumtu hna an um le ramchung mi vialte cu an i lawm i muko an tum i an hlasatu pawl hna nih an awdawh tumnak thilri hna he conglawmh tuahnak cu an hrui hna kha a hmuh. Cun Athaliah nih a puan kha a thleh hna i, “Rawinak a si! Rawinak a si!” tiah a au. 14Cun tlangbawi Jehoiada nih ralkapbu cung i thiahmi haotu pawl kha a rak chuahpi hna i, “Amah cu ralkap hna lak khan rak chuahpi u; ahohmanh amah a zulmi cu vainam in thah a si lai,” tiah a ti. Zeitintiah tlangbawi nih cun, “Amah, cu Bawipa inn chungah cun that hlah u,” tiah a ti hna. 15Cucaah an tlaih i siangpahrang inn Rang Kutka luhnak ah khan a lut i khika ah amah cu an thah.\n16Cun Jehoiada nih amah le mizapi hna le siangpahrang karlak ah khan, annih cu Bawipa mi si awkah biakamnak a ser. 17Khi tikah mi vialte cu Baal inn ah khan an va kal i an ṭheh i a biakṭheng hna le a milem hna cu an khuai dih hna; cun Baal tlangbawi Mattan kha biakṭheng hna hmaiah cun an thah. 18Cun Moses phungbia chungah aa ṭial bangin, lawmhpah le hlasak pah in David nawl pekning in Bawipa sin i khangh thawinak pekchanh awkah David nih Bawipa inn zohkhenhtu ah a chiahmi Levi tlangbawi hna le Levi mi hna kut tangah khan, Jehoiada nih Bawipa inn cawngtu kha a chiah hna. 19Ahohmanh zei bantuk thian lonak hmanh in a thiang lomi paoh cu an luh nakhnga lo, Bawipa inn kutka ah khan kutka hngaktu a chiah hna. 20Cun ralbawi pawl le tuavon pawl le mi a uktu hna le ramchung mi vialte kha a lak hna i annih nih siangpahrang cu Bawipa inn khan an runpi i cunglei kutka khan siangpahrang inn ah an ra. Cun siangpahrang cu siangpahrang bawi ṭhutdan cungah khan an ṭhutter. 21Cucaah ram chungah mi vialte cu an i lawm; Athaliah kha vainam in an thah hnuah cun khua kha a dai.


Thawngpang tha tuk a si cang; Chinram nih kan ngei mi vanlawng tumnak hmun ‘Surbang’ awn a si cang lai\nChinram caah thawngtha vialte lakah thawngtha bik a si lai. Atu lio cu coranvirus zawtnak ruangah chinram ah thawngpang chia lawngte kan thei i, mah bantuk thawngpang tha vun thei cu lung a hmui tuk hrinhrang ko. Mah bantuk in sunglawi ngai in awn a si cang lai tiah theih a si\nChin State, falam, Surbang Airport cu may thla chungah awn a si cang lai i. Hmathla in mah vawnlawng tumnak hi hmang khawh a si cang lai tiah Communination and Information Department nih a chim.\nMay thla chungah mah vanlawng tumnak ‘Surbang’ hi a thatmaw that lo test tuah a si lai i cun a that ah cun pezul in hmang khawh ding a si cang lai tiah source nih a chim. Source- Cirhti\nBe the first to comment on "Thawngpang tha tuk a si cang; Chinram nih kan ngei mi vanlawng tumnak hmun ‘Surbang’ awn a si cang lai"


Myanmar Le Indonesia Ralkap Thazaang Cuaithlainak – Lai Holh News\nMyanmar Le Indonesia Ralkap Thazaang Cuaithlainak\nIndonesia cozah kalning hi Myanmar cozah nih tampi a rak i cawnmi a um. Ralkap nih nawlngeihnak a rak tlaihmi ram a rak si, asinain atu cun democracy phung bantukin Central Cozah nawlngeihnak in an kal cang. Myanmar cozah he an i lawhnak tete an um len ve.\nMuslim ram an si i, Asia ram ahcun a thawng cem leiah an cang ve. An ram hnih ralkap thazaang kan zoh tuah hna lai.\nMinung Thazaang: Myanmar mipi cu 56,890,418 a si i, Indonesia hi 258,316,051 a si. Myan nih ralkap zate a ngeihmi hi 516,000 an si i, Indonesia nih a ngeihmi hi 975,750 a si. Ral a doh kho cang dingmi ah Myanmar nih 406,000 a ngei i, Indonesia nih 435,750 a ngei ve.\nAn i chiahmi ralkap ah Myanmar nih 110,000 a ngei i, Indonesia nih 540,000 a ngei ve.\nTangka Thazaang: Kum khat ah ralkap caah tangka an hmanmi hi $ 2,400,000,000 (Myanmar) a si i, Indonesia nih $6,900,000,000 billion a hman ve. Indonesia nih a tei ngaingai.\nRaltuknak Vanlawng Thazaang: Myanmar nih a zate in 249 a ngei i, Indonesia nih 441 a ngei. Myan nih raltuknak vanlawng 77 a ngeih i, Indonesia nih 58 a ngeih. Ralkap helicopter hi Myan nih 86 a ngeih i Indonesia nih 147 a ngei.\nMyan lawng nih ral a tu khomi helicopter 9 a ngei i, Indonesia nih 5 a ngei. Ral an um maw um lo ti a thei khomi raltuknak vanlawng ah Myan nih 56 a ngei i, Indonesia nih 39 a ngei; training cawnnak vanlawng ah Myan nih 58 a ngei i, Indonesia nih 111 a ngei.\nRaltuknak Motor Thazaang: Myan nih tank 592 a ngei i, Indonesia nih 418 a ngei. Myan nih raltuknak motor 1,358 a ngei i Indonesia nih 1,089 a ngei. Myan nih rocket kahnak hriamnam phurtu motor 108 a ngei i Indonesai nih 86 a ngei.\nTi Lei Thazaang: Indonesia nih submarine 4 a ngei. Myan nih ramri conghnak tilawng 40 a ngei i, Indonesia nih 74 a ngei. Myan nih Frigates raltuknak tilawng 5 a ngei i,Indonesia nih 7 a ngei.\nMinung thazaang le tangka thazaang in Indonesia nih a tei ngaingai. Ref: GFP.


David Beckham Nih A Nupi Victoria Beckham Cu Ralring Nak A Pek Diam – FIAKFAIROCK\nDavid Beckham Nih A Nupi Victoria Beckham Cu Ralring Nak A Pek Diam\nJanuary 8, 2019 admin THAWNG PANG 0\nFa 4 he innchungkhar dawh a sermi David Beckham le a nupi Victoria Beckham cu zumh awk a tlak tak takmi ah rel an si i an innchungkhar cu a lam a tluang ngai ngai. Mi dang min thang pawl bantuk in nu kongah pa kongah min chiatnak an chuahpi ve loh ai daw tukmi ah relmi an si. Ai bawm thiam ngaimi an si i David Beckham hi football in ai dinh hnu cun cawngia(advertisement) leipang ah a lut i phaisa kawlnak caah DB Ventures timi a mah min chawlehnak zong a ngei chih ve.\nA nupi zong fashion brand a sermi a si i innchungkhar caah an ttuan veve. David Beckham nih hin a nupi chawlehnak a tlak caan le ai cawibelh caan ah a cawi piak tawn i a nupi cu a bawmh tawn. A nupi fashion brand cu US dollar 10 million leng tiang ai cawibelh cang i David Beckham bawmh cham in ai her ve sawh sawhmi khi a si cang. A nupi chawlehnak a bawmh pah buin cun a mah chawlehnak a zohfel kho ti lo caah a nupi fashion brand a bawmtu ding minung kawlnak caah US dollar 30 million a dih piak. Cu hnu cun a nupi fashion brand cu ai cawibelh zongah bawmh ti lo dingin ralring a pek.\nCu caah 2018 Christmas ah Victoria Beckham nih a thil pawl cu manh deuh seh tiah an man zahceo a tthumh hna. A fashion brand hi 2016 kum lio ah US dollar 8.4 million a rak i cawibelh i 2016 kum hlan deuh zongah US dollar 4.7 million a rak i cawibelh bal. Cu vialte cu David Beckham nih a rak cawi piak nain David Beckham a chawlehnak cu 2017 kum ah US dollar 26.5 million a miak a rak hmu. Nai hrawng cu an 2 kar ah rem lonak le i lung hmuh lonak a karh ngai ngai nain 2019 kum thar ah an chungkhar tling tein an um lio cu hmuh tthan an si.\nPa Nih Cun Rel Bak Hlah San Tlaihnak A Um Loh, Nain Nu Tung Nih Cun Rel Ve Ta Hrimhrim Zer Kongah Ruat Bak Hlah


President Trump acozah nih 2020 ah 'refugee' lak ngol dingin khua a ruah lio si | The Chin Express\nHome Ralzaam President Trump acozah nih 2020 ah ‘refugee’ lak ngol dingin khua a...\nPresident Trump acozah nih 2020 ah ‘refugee’ lak ngol dingin khua a ruah lio si\nWashington — Hmai kum cu refugee (ralzaam) lak ti lo dingin President Trump acozah nih khua a ruah lio asi, tiah US media nih an phuan.\nKan hnu zarh ahkhan Trump acozah humhimnak ttuanvo ngeitu pawl cu refugee laknak kong meeting an tuah.\nAn meeting lio ah, President Trump ruahnak petu Stephen Miller nih “2020 Budget Kum (FY2020) ahcun refugee pakhat hmanh la ti hna hlah,” tiah Trump acozah a fial.\n“Refugee lak hi kan ram himnak caah ttihnung tuk, cucaah na lakmi zat hi asi khawh chungin zorter,” tiah US Lahwahkah le Citizen Soknak Zung (USCIS) chungtel John Zadrozny le Ramdang Vuanci Zung i refugee kong lutlai Andrew Veprek nih an chim ve.\nHomeland Security rianttuan pawl nih, “atu na lakmi nakin 90% zorter deuh” tiah an chim ve.\n“Kum 1 ah refugee 3,000 in 10,000 kar lawng la cang hna,” tiah Homeland Security nih an chimh.\nPresident Trump acozah nih lak ding zat cu bia a khiak rih lo (September asiloah October ah a khiahte lai) nain ruahnak petu pawl nih kan hnu zarh i an chimmi ruah tikah thinphang ngaingai asi.\nUS cozah nih hmai kum ah refugee pakhat hmanh a la lo kho, a lak hmanh ah tlawm parek te lawng a lak lai, ti a fiang.\nChinmi caah thawngpang chia\nMalaysia le India ah ram thumnak kal a hngak Chinmi 40,000 leng kan um rih. US cozah (President Trump acozah) nih refugee a lak ti lo ahcun Kawlram kir dih kan hau.\nA lak hmanh ah 10,000 lawng a lak ahcun Chinmi kan i tel kho lai lo. A him lo bikmi usape in thim asi lai caah Syria, Iraq, Rohingya, tbk., pawl usape an si te lai.\nHlan lio bantukin Canada, Norway, Denmark, tbk., nih refugee an la ti lo. Australia zong chungkhat a ngeimi le tangka a ngeimi lawng kal khawh asi cang. US nih a lak ve lo ahcun a dih ko.\nA tlawm bik 30,000 tal lak dingin Trump nih bia khiak tthan sehlaw a ttha tuk hnga. Atu hi ralzaam bawmtu NGO le Democrat pawl nih mah kongah biatak tein Trump acozah an doh caah ruahchannak tthim kua tia te cu a taang rih.\nTrump nih refugee a rem lo\nUS Hlutdaw nih kum 1980 ah refugee lak dingin upadi a rak fehter. Mah hnu cun kum fatin an lak peng. 2017 January ah Donald Trump nih President a ttuan cangka in lak ding milu zat a tthumh colh.\n2018 ah refugee 45,000 lawng lak ding ati. 2019 ah 30,000 lawng lak dingin a tthumh hoi. Hmai kum 2020 ah pakhat hmanh lak lo asiloah 3,000 in 10,000 kar lawng lak dingin khua an ruah hoi.\nUS tuanbia ah President Trump hi refugee tlawmbik a latu President asi.


𝐑𝐞𝐩𝐮𝐛𝐥𝐢𝐜𝐚𝐧 𝐥𝐚𝐤𝐚𝐡 𝐢 𝐇𝐦𝐮𝐡𝐭𝐡𝐢𝐚𝐦𝐥𝐨𝐧𝐚𝐤 𝐚 𝐋𝐢𝐧𝐬𝐚 𝐧𝐠𝐚𝐢 𝐤𝐨 𝐧𝐚𝐢𝐧, 𝐆𝐞𝐨𝐫𝐠𝐢𝐚 𝐢 𝐕𝐨𝐭𝐞 𝐫𝐞𝐥𝐭𝐡𝐚𝐧𝐧𝐚𝐤 𝐚𝐧 𝐭𝐮𝐚𝐡𝐦𝐢 𝐜𝐮 𝐓𝐥𝐮𝐚𝐧𝐠𝐭𝐞𝐢𝐧 𝐏𝐞𝐡𝐳𝐮𝐥𝐡 𝐚 𝐬𝐢 𝐤𝐨 𝐫𝐢𝐡 – Onlinenungak\n𝐑𝐞𝐩𝐮𝐛𝐥𝐢𝐜𝐚𝐧 𝐥𝐚𝐤𝐚𝐡 𝐢 𝐇𝐦𝐮𝐡𝐭𝐡𝐢𝐚𝐦𝐥𝐨𝐧𝐚𝐤 𝐚 𝐋𝐢𝐧𝐬𝐚 𝐧𝐠𝐚𝐢 𝐤𝐨 𝐧𝐚𝐢𝐧, 𝐆𝐞𝐨𝐫𝐠𝐢𝐚 𝐢 𝐕𝐨𝐭𝐞 𝐫𝐞𝐥𝐭𝐡𝐚𝐧𝐧𝐚𝐤 𝐚𝐧 𝐭𝐮𝐚𝐡𝐦𝐢 𝐜𝐮 𝐓𝐥𝐮𝐚𝐧𝐠𝐭𝐞𝐢𝐧 𝐏𝐞𝐡𝐳𝐮𝐥𝐡 𝐚 𝐬𝐢 𝐤𝐨 𝐫𝐢𝐡\n𝗘𝗹𝗲𝗰𝘁𝗶𝗼𝗻 𝗼𝗳𝗳𝗶𝗰𝗶𝗮𝗹𝘀 𝗻𝗶𝗵 𝗯𝗮𝗹𝗹𝗼𝘁 𝘁𝗵𝗮𝗿 𝟮,𝟲𝟬𝟬 𝘁𝗶𝗮𝗻𝗴 𝗮𝗻 𝗵𝗺𝘂𝗵 𝗰𝗵𝗮𝗽 𝗸𝗼 𝗻𝗮𝗶𝗻, 𝗚𝗲𝗼𝗿𝗴𝗶𝗮 𝗶 𝗣𝗿𝗲𝘀𝗶𝗱𝗲𝗻𝘁 𝘇𝘂𝗮𝗺𝗻𝗮𝗸 𝗮 𝗽𝗵𝗶𝗰𝗵𝘂𝗮𝗸 𝗮 𝘁𝗵𝗹𝗲𝗻𝗴𝗸𝗵𝗼 𝗱𝗶𝗿𝗵𝗺𝘂𝗻 𝗰𝘂 𝗮 𝘀𝗶 𝗹𝗲𝗺 𝗹𝗼.\nATLANTA — Biden sinah vote tam nawn tein a sungh ruang i vote relthannak tuahpiak dingin tazacuainak a tuahtu Trump caah Georgia i election a phichuak thlen an duh caah a tu bantuk in thil an tuah hi a si. Cucaah hi bantuk tuaksernak nih hin Georgia state’s election integrity (teihkha) hi ka Republican hawile nih zei an rel lo bia a si, tiin Monday ah khan Georgia’s state secretary Brad Raffensperger nih a chim.\nGeorgia chungum Floyd County i a phichuak hi cuhlan tein state sin ah thanh a si rih lo mi a si i, tutan i vote relthannak an tuahmi ah vote thar 2,600 hmuhchap a si, tiin Monday zanlei i Election officials nih thawng an thanhmi kha a si. Thanh rih lo mi vote 2,600 dah ti lo cu, Georgia khuasa million 5 nih vote an thlakmi vialte cu tluangtein relthannaktuah a si cang, tiah thawng theih a si.\nVote relthannak cu tutan zarh chungah lim kho dingin ruahchannak a um i, Georgia i northwest ah a ummi Floyd County i thil ai ningcanglo mi dah ti lo in cun (hi County nih hin Trump hi biataktein an vote ve), a dang thil buaibai hi tlawmte taktak lawng a um, tiah Election officials nih an chim. Nihin tiang i vote relthannak an tuahmi a phichuak zoh tikah, a hmasa kan dirhmun a thleng khotu nehnang kan hmu lo. Biden nih ai tonenhmi dirhmun a thleng khotu ding a um rih lo, tiah Democrats lei nih an chim.\n“Floyd County i thilsining hi vanchiat ngai a si. Georgia chungum county tamdeuh i vote relthannak an tuahmi a phichuak hna hi a hmasa vote a zat a hnursuang kho dirhmun an phan hlei lo,” tiah Georgia state secretary office ah official pakhat a si mi Gabriel Sterling nih a chim.\nTrump nih vote thong tam nawn in a sunghnak Georgia state ah cun buan a co than khawh nakhnga, tiin phungningtein an thlakmi absentee ballots relchihmi kongah duhlonak a langhtertu Republicans lakah Senator Lindsey Graham, South Carolina, zong ai tel. Absentee ballots an thlakmi hi cohlan awk an tlak lo. County dihlak ah hin ballot cung an minthut ai kalhmi tor le cheng a um. Cucaah, cu county pawl i absentee ballots paohpaoh cu state secretary nih a hnonpiak dih hna awk a si, tiin Mr Graham nih a chim.\nCu kongah cun Monday ah khan Mr Raffensperger a aiawhbiachimtu bia an hal nain a let hna lo. “Phungningtein thlakmi ballots hnonpiak khawhnak lam kawl dingin Mr Raffernsperger hi ka fial bal hrimhrim lo,” tiah Monday ah khan Mr Graham nih Capitol Hill i thawnglatu hna sinah a chim.\n“Cu bang cu a sullam hrim a ngei lo. Mr Raffernsperger he tluangtlamtein bia kan i ruah, tiin dawkaw kei ruah ko cu. A tu bantuk i phungdangpiin ka bia a merhmi cu ka khuaruah lei a har,” tiin Mr Gramham nih a chim.\nAbsentee ballot ai hmanmi votepetu pawl an dik le dik lo, ti hlathlainak system kongah Mr Graham le Mr Raffensperger hi biaruahnak an ngei bal ko.\n“Mr Raffensperger hi a rian in i din seh. Election a tawlrel ning hrim a dik lo. Election a kutrii ning hi ing a puangtuk,” tiin Trump a tanh taktak tu Georgia’s senators Kelly Loeffler le David Perdue nih an chim.\nMr Raffensperger hi a ngaingai ti ah cun a chanchung Republican a si pengi a si. “Election kong i thil ai ningcanglo mi paoh cu ka hlathlai hrimhrim lai. Asinain, tutan election hi a tluang, a phichuak zong a hman,” tiin Mr Raffensperger nih a chim.\n“Democrats pawl nih namhnuul khawh dingin amah Mr Raffensperger lila nih pei lam a sialpial fam hna cu aw,” tiin Georgia i Trump thazaang chuahmi vialte a tawlreltu Representative Doug Collins nih a thang a chiat.\n“Mr Collins, nangmah hi mi lihchim le thil a thei ngai pungsan i ai umtermi na si,” tiin Mr Raffensperger nih a vun phomh ve.\nGeoriga chungum county 159 i vote relthannak cu Friday in khan an thok cang i, tuzarh Wednesday zantim tiangah khin cun rian lim dawh an si cang. Monday zinlei tiangah khancun, 5 million vote chungin, 4.3 million ballots an rel cang, tiah state secretary’s office nih a chim.\nCounty kip i vote relthannak an tuahmi a phichuak khong an hal nain office nih a let hna lo. “County pakhat hnu pakhat ah vote cu an rel than ko i, tlawmtete ai kheelmi cu an um pah ko nain, cuhlan vote dirhmun a thlengkho taktak cu an si lem lo. Biden nih state ah buan a comi an let kho hlei lo,” tiah Biden i a sihni Democrat Patrick Moore nih a chim.\n“Kan ruahcia bangin, county dihlak ah vote relthannak an lim ngawt cang i, ai thlengmi thil tlawmtete cu a um ko na khin, tutiang ko rih ah cun Biden caah thawngtha a si peng ko rih,” tiah phone in news conference an tuahnak ah Mr Moore nih a chim.\nFloyd County i ballot thar an hmuhchuahmi vun zuh ah cun Biden nih teinak mark ai ngeihmi 14,200 in 13,300 ah a vung zor ve lai, tinak a si, tiah Mr Sterling nih a chim. A dang news phu nganpipi nih an chimmi zulh in, “Mark 16 ai ngeihmi Georgia ah Biden nih buan a co” tiin The NY Times zong nih Friday ah khan thawng a thanh ve cang.\n“Vote relthannak an tuah lio ah thilbuai pakhat Floyd County officials nih an hmuh. Cuccu zeidah a si, tiah cun, Floyd County elections director kongah ai palh ngaimi thil an hmuh. Cucaah Mr Raffensperger nih a rian in i din colh dingin director pa cu a chimh volh ve,” tiah Mr Sterling nih a chim.\nMinung kut bakin vote hi relthan siseh, tiah Mr Raffensperger cu Trump campaign nih ca an hei kuat. Ca a hmuh tlawmpal ah vote relthannak tuah dingin Mr Raffensperger nih nawl a chuah colh ve. Asinain, minung kut in rel si lo in, computer in rel a si, tiah a office riantuantu pakhat nih a chim.\nCu tikah, Georgia i thil a cangmi (seh in relmi) kongah Trump zong a lung a tling ve lo i, tutan zarh ah khan Twitter in hi bangin a tial: “Vote relthannak an tuahmi hi lih le hrokhrawl a si. Zeihmanh a si lo. Zeicahtiah Georgia nih hin minung min ai khah le khah (match) lo zoh a kan senh lo,” tiin Monday ah khan President Trump nih a tial.\nAbsentee ballots cung i minthut cekhlatnak tuahnak kong he pehtlaiin zulhphung (rules) an tuahmi kongah tuantein khan Trump a lung a rak tling lo cia cang. Cucaah, tutan i a nehhnungbik Twitter in ca a tialmi zong hi kong hi a sawhkhih duhmi a si, ti a lang. Asinain, absentee ballots hi a lenglei ah minthut ciami cabawm in a ra mi a si caah, minung kut in vote relthannak tuah tikah an minthut cekhlat khawh a si ti lo. Cu bantuk minthut pawl cu County election officials pawl nih an cekhlat tawn. Cu hnu lawngah cun, a chung ummi ballots cu cabawm chungin an vun chuah i, votepetu a sining tak zohfelnak an tuah khawh ceu khi a si.\nGeorgia pumpi ah rel than cuahmah lio mi a taangmi capar ballots minthut cekhlat a haumi ballots sinin an then, kaadangte ah an chiah hna. Fulton County – Hi county hi Georgia counties vialte lakah minung an chahnakbik a si i, Atlanta hmunhma tamdeuh cu a chungah a khumh. Sunday ah khan vote relthannak an lim cang i, vote 528,000 hrawng cu kut bakin relthannak cu an tuah i, thilbuai tlawmte cu a um ve ko, tiah officials nih an chim. Vote relthannak ah cun Atlanta’s downtown convention center hall chungah cun riantuantu za tamial nih ballots tom cu an rel.\n“Tutiang ah cun vote relthannak kan tuahmi a tluang ngai ko,” tiah Georgia i a cheukhat a nganmi county nih an chim. Atlanta’s seatern lei ah a ummi minung an chah ngainak DeKalb County zong nih Sunday ah khan vote 370,000 rel an lim ve cang. “Zeihmanh i nincanlonak a um hraw lo,” tiah officials nih an chim.\n“Cobb County ah a tam taktakmi kan ballot cu kan rel than dih cang. Asinain, Monday ah khin tuah rih dingmi rian kan i ngeih rih. Tuan i a phichuak a thleng khotu ding neh le nang a um lem lo,” tiin county aiawhbiachimtu Ross Cavitt nih a chim.\nVote an relthanmi namhnehnak a tuahtu Counties pawl zong nih thil pakhat khat ai ningcang lo mi a um than sual pingpang ah cun, relthannak lim dingin nithla an tukmi Wednesday hnu zongah namhnehnak an tuah than lai, tiah thawng theih a si.\nGeorgia state pumpi i vote results namhnehnak tuah dingin nithla an tukmi hi Nov. 20 a si. Cu an tukmi nithla hnu cun, amah Georgia law ning te ah, vote an hmuhmi hi hnarcheu tluk in an i thleu a si ah cun, avoihnihnak vote relthannak tuah khawh than dingin nawl an chuah (Tutiang ah cun 0.28% hrawngin Biden nih a Lead ko rih).\nCu ti i avoihnihnak vote relthan a si tik belte ah cun, minung kut in rel si ti lo in, computer in scan tuah i rel a si cang lai. Chelsea Bawi


R.I.P.Nu Sang Hlei Tlem Nih Nihin 13 April 2020 Malaysia Ah Mual A Ka Liam Tak – Chuncha News\nR.I.P.Nu Sang Hlei Tlem Nih Nihin 13 April 2020 Malaysia Ah Mual A Ka Liam Tak\nMalaysia LCF ih Pastor ka țuanlai ih LCF member, in duhdawt zettu (an innsang ah Crusade tuah ih ti-le-rawl ei in sawm țheutu) Nu Sang Hlei Tlem @ Nu Tlem (Pa Lawng Cung Nung ih nupi) cu 13 April 2020 ah Malaysia ah mual in liamsan.\nTulai boruak sia ruangah atu lawngah an khua Cicai ah a ruak rak kuat a si ih, tuini 13 July 2020 ah ruak vuinak neih a si.Taantami pasal fanau pawl thlacamnak ah mang cio uh si.”Nu Tlem” va liam ko law ziangti țha maw……Mang țha!\nthawngpang dang <<<2020 Thimnak le Chin Miphun Caah Ramkhel Tlaihtleng Pa (4) : Nov 8 cun Kawlram thimnak a hun si tthan cang lai. Ram le miphun a sersiam khotu ding ramkhel party Cozah an kai khawhnak caah Chinmi zong ttuanvo nganpi kan ngei hna. Ramkhel party nih Cozah ttha an ser khawhnak caah tahfung biapi pahnih in zoh khawh asi. Pakhatnak cu party nih an dirpi mi tlaihtleng (policy) asi. Pahnihnak cu cu party policy cu a tak in a ttuanchuah khotu hruaitu ttha ( leader) asi. An pahnih in tluk co tein an biapi. Party policy a tthat zongah party hruaitu an santlaih lo cun asi kho ve lo.\nAtu lio Kawlram politics tiluan le kan Chin miphun dirhmun zoh tikah kan ram caah a dirmi ramkhel party hna nih a tanglei ramkhel tlaihleng (4) hi an ngeih hrim aherh in a lang. (1) Zauk Phung (Federal): Miphun tampi fonh in dirhmi Kawlram caah democracy lawng a za lo. Federal uknak phung lo cun Chin miphun tel in tlangcung miphun nih zeitik hmanh ah kan covo kan hmu kho lai lo. Kawl cozah tangah kan um peng lai i, Chinram chungah kanmah tein khuakhan lairelnak nawl kan ngeih kho lai lo. Cu tik ah kan ram cu kan miphun caah a ttha bik in kan sersiam kho lai lo. Cucaah federal khel dingin tlaihleng ah a dirpi i aa zuammi party cu kan miphun nih aherh i, kan dirpi zong aherh.\n(2) Miphun tthanchonak: Rakhain chim lo cun Kawlram chungah a siifak bik le a tthangcho lo bikmi state kan si. Thanchonak cu mi zei party cozah an kai zongah an ttuan ko lai. Thanchonak hi mit hmuh khawhmi thilri (materials) le lam, mei, innlo (Infrastructures) lei tthanchonak lawng in a za lo. Ram minung kan thinlungput le khuaruahning a dam le a san i, fimthiamnak (human resources) lei in kan rum herh khun. Ram dangmi hna fimthiamnak i bochan loin kanmah tein Chinram a sersiam khawhnak caah aherhmi fimthiamnak kan ngeih aherh. Fimthiamnak lei kan san poh ahcun tthanchonak cu tthen awk ttha loin kan hmuh ding theipar asi. Cucaah, fimcawnnak ah thazaang chuah aa timmi party hi kan herh i, kan dirpi ve zong aherh.\n(3) Miphun lungrualnak le funtomnak: Chin miphun in ramchung ramleng kan dih lak million pakhat hrawng te lawng kan si. Milu tlawmte kan si ko nain miphun pakhat siinak ah kan lungrualnak thazaang a derthawn ngai. A ruang zoh tikah Chinram uktu siangpahrang ti bantuk kan rak ngeih lo ruangah siseh, zatlang holh kan ngeih lo ruangah siseh, miphun dang-Mirang le Kawl pennak tangah caan sau tuk chung kan um caah asi. Cu nih a tu tiang mah le pengtlang hoih in ttanrualnak thazaang tu a tthawng i miphun huap i funtomnak le ttanrualnak thazaang tu cu a derthawn ngai. Cu chinchap ah ralzaam in vawlei cung hmun zakip phan in kan i tthentthek hna. Hi vialte kan i tthennak hin kan miphun a funtom i Chin miphun pakhat kan siinak le Chinram sersiamnak caah miphun dihlak lungrualnak a ser kho tu ramkhel party cu kan herh hringhran ko. Cu bantuk party cu mipi nih kan dirkamh ding asi.\n(4) Miphun himnak le runvennak: Miphun himnak le runvennak mit in zoh tikah kan miphun dirhmun hi thinphan dai lo kan si. Miphun ngan pipi- Kala, Tuluk, le Bangali le Kawl nih a kan kulh dih. Kan i runven lo ahcun kan biaknak, nunphung le ca-holh cu caan tawite chungah a tlau khomi asi. Milu 500,000 hmanh Chinram ah kan si lo. Cu tikah zeidang miphun cu um rih seh. Kawl miphun lawng (Million 40 nak tam) nih caan tawite chungah ti lian bang a kan chilh khawhmi asi. An miphun siinak aa rungveng kho lomi miphun tampi an loh tlau cuahmah. Vawlei tuanbia ah tampi hmuh khawh asi. Cucaah, miphun le ram himnak caah tlaihtleng ttha tein a ngeimi party kan herh. Mipi zong nih kan dirkamh ding asi.\nRamkhel Party Hna: NLD, USDP, CNLD; Kan ram le miphun caah thim ding kan ngeihmi ramkhel party hna cu-NLD, USDP, le CNLD an si. A cunglei langhter mi Chin miphun nih kan herhmi ramkhel tlaihtleng pali hi party pathum ah a ho party nih dah a dirpi bik. Mi zei party nih dah hmai an nor khawh bik lai ti cu kan zoh hrim awk asi. NLD le USDP hi rampi party an si caah Federal le tthanchonak cu an kalpi khawh ve ko lai. Asinain, rampi party an si caah Chin miphun i funtomnak le runvennak lei ah tlaihtleng ngeih dingah thil fawi asi lai lo. A ruang cu Party cunglei (central) nawlngeitu upa cu Kawl miphun an si. CNLD tu cu kan Chin koket miphun party asi caah kan miphun nih aherhmi tlaihtleng pali hi ral ttha tein an dirpi khawh lai. A ruang cu rampi party bantuk in cunglei tlaikhih tu an ngei lo. Kan miphun nih aherhmi-Federal, tthanchonak, lungrualnak, le himbawmnak ah tlaihtleng fek tein an dirpi khawh lai. Federal khelnak belte cu rampi politics he aa pehtlai mi asi caah anmah lawng in an ti kho lai lo. Duhnak aa khatmi kan hawikom tlangcung miphun party hna le rampi party he i bawm in Federal cu an khel aherh lai.\nRamkhel Party Hruaitu Tha: Party nih zeitluk ttha policy an ngeih lawng a za rih lo. Ram le miphun caah ngeihmi policy hna cu a tak in a ttuanchuah kho tu hruaitu ttha ngeih ve aherh. Policy cu catlap raang cungah ttialmi co asi. Policy tlamtlinnak caah a ttuanchuahtu ding cu mipi thimmi ramkhel minung (politicians) hna an si. ‘Alexander the Great’ chan ah Greece ram cu vawlei cungah pennak ngan bik (empire) a tiang a dirh khomi asi. A tu ahcun ram hruaitu upa santlaih lo ruangah Europe ram lak ah leiba ngei bik le eihmuarnak lei ah min a chia bikmi ram ah aa chuah ko. 2019 kum rampi ngunkhuai (GDP-nominal) $214 billions asi lio ah an ram leiba hi $372 billions a phan. Rammi rian ngei lo (Unemployment rate) hi 27.80% tiang a phan.\nSingapore cu 1960 hrawngah vawlei nih theih lem lomi tikulh ram hmete asi. Nihin ni ahcun vawlei cungah ram rum bik le nuam bik pakhat asi ko. Hi dirhmun a phanhnak zoh tik ah ram hruaitu Lee Kuan Yew thawngin asi. Malaysia ram he i tthen in ram zalennak Mirang cozah sinin 1965 kum an lak lio ah harsatnak phunkip an tong. Tuluk le Malay miphun karlak buainak a chuak. Malaysia nih ralkap tthazaang lak khawh peng dirhmun an si. Ram tangkaa luhnak lam a um lo. Cu vialte harsatnak chung cun Singapore cu a chuahpi khawh hna. Malaysia he hmunkhat ram ser tti awk asi khawh lo ning a hmuh caah zalennak (independence) Mirang sinah a lakpi hna. Malaysia ral in runvennak caah ralkap thazaang caan tawite chungah tongh awk ttha loin a tthawnter. Ram chung miphun karlak buaibainak a um lonak caah zulhphung (laws and order) a fehter. Eihmuarnak a um lonak caah cozah rianttuan thla thlawh tampi a pek hna. Ram fimcawnnak fak pi in thazaang a chuah. Chawlehthal lei ah Singapore hmunhma ttha si dingin vawlei ramkip he pehtlaihnak a tuah. Ram dangmi tlawnlen duh dingin Singapore ram a ttamhmawih. Hi bantuk in Lee Kuan Yee le a hruaimi ‘Peoples Action Party’ (PAP) nih ram le miphun caah an i zuamnak ruangah ram hmete le siifak tuk a rak simi Singapore cu nitlak lei (First Country) a tlukmi ram ah an sersiam ko. Cu ruangah Singapore ram mipi nih Lee Kuan Yee hruaimi PAP cu (1959) kum in nihin ni tiang an dirkamh. A tu a fapa Lee Hsien Loong zong (2006) in a tu tiang thimnak ah teinak a hmu i Prime Minister a ttuan. Mipi nih an dirkamh i mizei party hmanh nih an tei kho hna lo. A ruang zoh tikah an party tlaihtleng (policy) a tthat pinah Lee Kuan Yew bantuk hruaitu ttha an party nih an ngeih caah asi ko.\nDemocracy uknak phung bantuk in kan Chinram uktu cozah a sertu cu Chin mipi kan si cang. Kum (5) dan ah kan duhmi party cu cozah thimnak le duh lomi party cu thlak khawhnak nawl kan ngei. Ram le miphun felfai bik in a sersiam kho tu ding ramkhel party le hruaitu ttha cozah an kai khawhnak caah mipi ttuanvo nganpi kan ngei. Cucaah ramkhel party nih an dirpi mi tlaihtleng (policy) zoh hna usih. Cun, a tak in ram a sersiam kho tu ding hruaitu ttha hna zong thim khawh i zuam hna usih. Ram le miphun kan dawtnak le dirkamhnak cu 2020 thimnak ah a tak in langhter cio sawh hna usih. Upatnak he, Catialtu: Plato Van Rung Mang\nJuly 12, 2020 ( Note : Hi ka capar hi CML Journal ah an chuah cangmi asi, tlawmte ka edit i kan share chin hna. Careltu nan dihlak cungah kai lawm.\nChina Ram Tiliang Ruangah Minung 273 An Thi Ii 220 Nih Hliamhma An Tuar\nNihin CNLD Thil A Cang Mi Hi Mipi Hmai Lang Lo In Miphun Party Nih Tawlrel Sehlaw A Dawh Tuk Hnga: By Al Bik Lian


Zu arit Lio I Anupi Cungah Athil Tuah Mi Vialte Cu Anupi Nih Ca Akuat Ta Mi Avan Rel Bakin Cun Mitthli Hein Caan Ahmang – TIMES OF CHIN NEWS\nAugust 23, 2019 thawngthawng CHIN 0\nAho poh hi zu le sa an ei cangah cun an sual tuk zei bia poh khi an chim ngam i an ngamh zong asang.*Jack zingka teah atho thut i, Jack cu nupi ngei cang mi asi i cu bantuk in ahawile sinah zaan fatin in an inuam zu an ding ti hna. Zu arit tuk ruangah party an tuah nak hmun in an inn aphanh le phanh lo zong athei tibak lo. Ahawile sinah nizaan ah thil sual ka tuah maw tuah lo hme tiin ahal hna ? tiin arak hlat thluahmah ti asi..\n*Amit kuh cim loin ahuam lo bu tein amit avan au i a thil hmuh i cu hrai le lufah sii medicine cu ahmuh A mah le mah cu tha tein avan i zoh khenh ve i ahnu tlawmpal ah bathdroom lei i thlalang ah cun ava zoh i amit arak duh ko cu ruangah alau ngai ve.\nA nupi nih ca akuat ta mi cu lipsticks in arak cuk kan ti laima atial mi cu “Dawtmi aww nizaan ah na ri kho taktak i na breakfast ei dingpawl le na meh pawl cu ca buai cungah khan ka chiah i tlai ah na ei dingpawl cu na herh lai ti ka theih ruangah cawk dingin ka chuah lio asi tiin Jillian nih cun achim.Rawl einak hmun ah cun akal i afapa zong cu rawl arak ei ve ko afapa sinah nizaan ah zeithil hme ka tuah tiin ahal?\nA fapa nih cun apa cu zinglei nazi 3 ah na rak lai i, mihrut bantuk in na um cun Coffee thutdenh kan tilaima cabuai ah cun ruah lo piah na tlu i na nenh nak ah atliak dih. Ti cun tlawmpal ah na luak i na mit zong na khawn nak hi asi tiin achim. Adonghnak ah cun A pa nih cun asi ah na nu hi alawm bantuk tein cun rawl le si hna arak katuah piak i biatha ngaiin achim ter ati.\nA fapa nih cun achim mi cu ka nu hi ka chuak lai ati. A nupi zong nih arit lio ah hin atheih thiam tuk i, anupi hi thil cawk dingah akal nain afapa arak chimh ter dih. Hi konglam hi amak bak mi asi. Avapa hi adonghnak ah cun alawmh tuk bia ah amithli aluang.


Na Nu Nih An Thimpiakmi Nupi – Salai Kawltu\nNa Nu Nih An Thimpiakmi Nupi\nDecember 7, 2018 salaikawltu Theihtlei (Informative)\nKa fa na nu nih na nupi hrang ah kan duhpiak mi cu…..\nZungzal na nupi hrang ah ka fa tawttawk ttha le hnuk ttha le muidawh ah na lungre theih hlah. Lungthin le thluak lei a lianhfat tu ah buai. Nu i dawtnak le inkhawhnak tuah buai. Kum 5, kum 10 a rauh hnu ah cun a hnuk le a ttawk hna cu an i thleng viar te ko la.\nNa nu hi ka zoh ca ka hnu pheng derhdorh le ka ttawk pheng derhdorh lawng ka si ko nain na pa he a tu tiang kan i duh kan daw peng ko. Phaisa a duh mi nu hna kha i ralring hna. Cu bantuk nu hna cu zeitik caan paoh ah an sam, thilthuam, keden, phaisa bawm, bawbi chungnawh le an i ttamhmawih lawng ah an buai peng ko la.\nMah cu thil hna ai tello zong ah ai nuam kho mi hna lawng chungkhar tling a si kho. Dawtnak a umlo nak ah cun chungkhar a nuam in a dir kho lo. Na pa nih a ka tthir lio ah inn le lo kan rak ngei lo. Fimthiamnak a ngeimi zong ka rak si lo. Asinain chunmang tu ka ngei( tinhmi). Mah cun kan chungmang cu kan ruat le a tlinkhawhnak ding ah kan i bawm.\nNa chungmang zei i a rel lo dingmi nu hna cu a ruah zong ruah lo ding. Nang mah nak in na chungmang tinhmi an ruahpiak kho tuding, an bawmkho tu ding le a hmuthiam tu ding nu tu kha hawl le hmuh khawh i zuam ka fa.\nRef:Jee Htu Khah\nPrevious Post:Na kut zaphei kuttial Sullam taktak cu mah hi asi.\nNext Post:Ttihnung Dawtnak(Lau Hmangmi Nih Rel Lo Ding)\nLANGAAK NUN IN ZUMTU NUN CAWNG UH SIH (Evan. Thomas Tial Uk)\nVan Lal Sailo Hla Thar Dawh Tak Tak Mi A Chuak Cang (Aa phundang kho tak tak)\nElena Hla ‘Facetime’ cu Lai Nu nih a Phomh ve ( A Satu taktak nak in a thiam an ti )\nNAI MANH LO ZONG AH\nRev.Thomas Tial Uk Sermon Tha Takmi\nHmanthlak Thiam Photographer nih Dawh Tak tak i Hakha Khuapi Hman a Thlakmi Pawl\nThinzar Wint Kyaw Darling Nih Kawlram A Van Phan Cang


Arti Virus A Tlung, Thinphang In Um Cio A Si – Myanmar Chins\nArti Virus A Tlung, Thinphang In Um Cio A Si\nFebruary 10, 2020 Hakha Laimi CAPO 0\nArti Virus A Tlung, Thinphang Taktak In Um Cio A Si\nChinram ah Arti Virus a tlung ciammam i thinphang taktak in um cio a si caah Arti an i ting lo tiah theih a si. Arti nan ei lo ahcun nan thi lai,coronavirus zong Arti pumkhat einak ah adam tiin bia vakvai athang i Arti man zong akai dih ti a si.\nCu lawng siloin ramdang ummi an fale kha Phone an chonh hna i,Tuzan hrimhrim ah Arti na va ei lai , Zawtnak akhamh tiin an cbimh cio hna i Malaysia le ramthumnak ummi zong Arti virus nih aphak colh dih hna i, zokzok tein 12:00am atlin hlan ah Arti an va cawk cio tiah theih a si.\nArti kong hi hitihin a si>>Hi thawngpang a thanh tu a simi, Falam Nazareth Ngaktah cawmnak sianginn a ngei tu Pi Thuam Kip Tial nih ” Tuzing ah khan ngaktah kan cawm mi ngakchia pate hringtu a pa nih kan sianginn sayamah a ttuan lio mi Nukil cu phone in a rak chawnh i a chim mi cu kan khua ah ngakchia chuak ka te nih tulio zawtnak tihnung in luat nan duh ahcun tuchun suimilam 12:00 hlan ah Arti chumh mi pumkhat cio ei uh tiah a chim. Cu ruang ah kan umnak Naga khuami hna zong khuapi tein Arti cu an chumh hna i an ei cio hna. Cu caah nan ngaktah cawm mi ngakchia pawl zong an za tein Arti pum chumh mi cu rak pe cio hram hna uh ti in a chimh” tiah a fianter.\nThuam Kip Tial nih a peh rih mi cu “Cu kong cu a rannak in Letpanchaung i a um mi ka pa phone in ka chawnh i ka chimh chin ve hi a si. A hna a tthat tuk lo caah ka chim mi a fian lo zong a si kho. Hi kong hi Coronavirus timi he zeihmanh pehtlaihnak a ngei lo. Thawngpang dik lo a si ko. Ngaktah kan cawm mi hringtu a pa nih an kan chawnh zong ah hin Coronavirus kong hrim a chim lo i tulio zawtnak tihnung in luat nan duh ahcun ti vial lawng a si. Kapa phone ka hei chimh chin tthan tikah phundang pi in thawngpang a chuak i a si” tiah a chimchap.\nCu ruangah Chinmi kip sin Arti virus a tlung tinak a si. A taktak ahcun Tuluk ram in a ra mi Arti a ei tu cu a thi mi hmanh a um ti a si. Cu lio ah Arti pumkhat rinak ruangah Coronavirus a dam khawh timi rak zumh ve cu kan mak lawlaw ko cang ….\nItaly Ram Ah Ronaldo Milem A Ngan Khawh Chung Ngan In An Ser


A poituk Ee, Kalaymyo Covid Centre Inn Cung In Mizaw Pakhat Azuan Caah Anunnak Aliam. - Chin Eleven News\nKalaymyo Covid Centre Inn Cung In Mizaw Pakhat Azuan Caah Anunnak Aliam…Kalaymyo Covid mizaw an chiah nak hna hmun Covid Centre inn dotthum cung in mizaw pa pakhat ,a lung a hman deuh lo caah tuzing suimilam 11 luan deuh ah a zuang, a mah le mah a nunnak ai la tiah theih a si.Sii inn an kal pi hnu ah, cu sii inn ah a nunnak a liam. June 26,2021, #Zalen\nPa fa hna rallokap nih an tlaih hnu a thaizing ah a fa pa cu covid 19 in a thi tiah an ti i an chungkhat sin ah a ruak pek lo in mei in an khangh. Sakhane ramtthen kalay myo tthet oo thida ah zahan june 25 ah zanlei suimilam 3pm hrawng ah pa fa hna cu ralkap nih an tlaih hna i tuni june ni 26 suimilam 2pm hrawng ah khen a fa pa cu covid in a thi tiah a chungkhat sin ah thawng an rak thanh hna.\nAn tlaih mi hna hi pu U zaw Myint le a fa pa salai Van Tha Cung an si. An mah he a pehtlai mi pakhat nih (ralkap nih covid 19 in a thi i a ruak zong a chungkhat sin ah an hmuh ter duh hna lo. Khrihfa phung in phum ding ah an nawl hna i ralkap lei nih an duh lo i mei in an khangh a ruak dap zong thaizing ah lak te uh an ti. An tlaih hlan ah hin zei zawt nak hmenh a ngei mi si lo. An tlaih i covid 19 in a thi tiah an chim ) tiah a chim. Salai Van Tha Cung hi payan (ပန္းရံ) rian a ttuan mi si i chungkhar pali um mi an si.


Nu Lawng Nih Rel Ding; Rel Hrim Hrim Ngandam Na duh Bak ko A si Ah Cun..Thla Fatin Na Thi Rat Lio Tuah Ding le Na Ruah Palh Mi Cu…. – Onlinenungak\nNu Lawng Nih Rel Ding; Rel Hrim Hrim Ngandam Na duh Bak ko A si Ah Cun..Thla Fatin Na Thi Rat Lio Tuah Ding le Na Ruah Palh Mi Cu….\nNu cu Thla fatin te thi a ngei mi nan si bantuk, hi kong he peh tlai in kan i ruah palh tawnmi cu a tang lei bantuk hi an si. cucu\n1. Na thi a rat ah cun thi tampi a chuah ding a si: Mh ruahnak hi a hman lo mi a si. A sining taktak ah cun na thi a rat i a chuah zat cu atlawm te lawng a si tiah kan ruah. a ngai ti ah cun thi atam bik hna hmanh ki keu li tibantuk lawng a si tiah Doctor thiam pawl nih cun an chim, na thi rat ni 7 cung a chuah le na thi a tam ah cun Doctor sin ah i piah bak ding. na pum ah ngandam lo nak a um ti nak a si. cun kan hngalh ding mi cu a ngan a dma mi nu nih cun a thi tampi a chuah lo. a chuak mi cu lakphak keu2/3 te lawng a si ding a si.\n2. Na thi chuak mi rim a nam: Thi na ngeih caan i na thi rim a nam in a um theu tawn. cu a rim cu nangmah nih a nam tiah na ruah mi a si caah midang nih a rim an theih sual lai tiah i phuhrung hrim hrim hlah. Mikip nih an mah le rim cio an i ngeih ko bu ah, na thi a rat caan i a rim chia na ti tawn mi khi cu na nau in chung i thichia/hlum pawl a kek i a chuak mi a si caah a rim chia pi cu a si lo ti kha theih ding.\n3.Thirat ah cun Nau ka cuang lo; Na thirat caan a tawi ah siseh,a sau h siseh မမျိုးဥ timi a tlak or a kuai ah cun nazi 12 chung a si lo le nikhat chung ah anung ko mi a si nain သုတ်ကောင် timi pawl tu cu ni3 chung a nung kho. fA fawinak in chim ah cun na thi a dih ka i nupa sinak na hman ah cun na pawi khawhnak a fawi chinchin.\n4. Midang nih na thi rat an hngal: na thi a rat caan ah na rim, na taksak a thelng rua tiah na ruah mi khha a thelng lo. PMS (Postmenstrual Syndrome) timi zoh in an in chim khawh ti dah lo cun mi zei hmanh nih na thirat an hngal kho lai lo. cun na thiraat hi ningzah ding zong a um lo. mi nih an ka hngalh lai ti phan in thh a hau mi a si lo mu.\n5.Thi na ngeih lio ah Excercise tuah lo ding : Na thi rat lio ah hi bantuk na tuah a si ah cun na thi a pit lai. cawlcangh phun a si mi poah oah hrial ding si nain lamlen piak le yoga ti bantuk tuah khawh ah cun na thi chuah kha fahnak um lo in tluang tein a chuak kho lai.\n6. Na thi A thiang Lo: cheukhat nu cu thi nan ngeih ah nan ning a zak i nan thi ah a nak tuk a thiang lo tiin pad(thidanh) nan hman piak theu. a ngai ngai ti ah cun zah ding a rak si lo, a raung cu na hrinkhawhnak a ngei mi nan si caah zah ding a si lo.. a tu le bang ah cun ramkip ah\nPad Man Challenge timi campign hmanh an tuah cang.thidanh na hman nak nih nauinn cancer a cuah pi khawh caah a si khawh ah cun hman piak lo i zuam.


Middleweight le Light Heavyweight World Champion Aung La N Sang Nih Japan Pațhawng Hasegawa Sin Cakuat – Vaurawng\nMiddleweight le Light Heavyweight World Champion Aung La N Sang Nih Japan Pațhawng Hasegawa Sin Cakuat\nPosted By: vaurawng.com April 2, 2019\nAn i thongh hlan ah, kan i thongh dih in hmunkhat te ah Sushi kan ei ti lai tiah a sawm nain siizung a phanh tikah rianrang tein dam law sushi zong hmunkhat te ah kan ei ți lai cu tiah Aung La N Sang nih Hasegawa cu a ti.\nMarch 31 zan ah Aung La N Sang le Hasegawa cu MMA one championship an i thonghnak ah Aung La nih a ke in a chuihnak ah Japan pa Hasegawa cu a hnakruh a pahnih a kiat pin ah a cuap chungah thi (blood) 2 liters tiang an lak piak nak cu Hasegawa nih siizung ah a ih lio hmanthlak he a social page ah a langhter.\nCu bantuk in Hasegawa siizung a phak tikah Aung La N Sang nih official tein a hman mi social page ah “a rangnak in dam khawh i zuam ken (hasegawa), na dam zau lai ti zong ka theih ko, nangmah cu kei mah caah MMA zuamcawhtu țha taktak na si. Nang mah nih zuamnak na ngei mi lungthin hrim kan thangthat. Nangmah he kan i thongh cu a sunglawi tuk mi asi. Kan i thongh dih in hmunkhat te ah sushi kan ei ti te la na ka ti mi leiba na ngei rih hi aw, a rauh hlan ah kan i tong țhan lai cu, asinain i thonghnak bual hmuah si loin” tiah Aung La N Sang nih pumpak a hman mi social page ah a țial.\nAung La N Sang cu a ra lai mi October thla ah Light Heavyweight taisawmh ven dingin Heavyweight champion Vera he ai thongh ding an si.\nBe the first to comment on "Middleweight le Light Heavyweight World Champion Aung La N Sang Nih Japan Pațhawng Hasegawa Sin Cakuat"


Tedim khua 'Lockdown' tuah dingin state cozah nih khiak | THE CHIN EXPRESS\nTedim khua ‘Lockdown’ tuah dingin state cozah nih khiak\nCovid-19 mizaw 4 an umnak Chin state, Tedim khua cu zawtnak a karhnak hnga lo lockdown tuah dingin kan timh cuahmah lio asi, tiah state cozah biachimtu Sipin Vuanci U Soe Htet nih a chim.\nSipin Vuanci nih, “Tedim, Tonzang, Kaptel le Tuithang khua ahcun a hleice deuh in ralrin a herh caah hiti ningin rengh an si rih ko lai.\n“Lockdown tuah ahcun adang umkalnak caah a har tuk ding si, nain Tedim khua hi cu duh/lo zongah lockdown tuah dingin kan timh cuahmah lio asi.\n“Dinti, mei, tbk., a herhmi dangdang pawl an i zatnak hnga kan timh cuahmah lio asi. Umkal cu a ningpi in kan phit lai ti ka ruat lo. Lockdown tuah a hau ko tiin meeting ah bia kan khiah cang,” ati.\nAtu lio hi Tedim khua ah Covid-19 zawtnak ngeimi 4 an um. Midang zong zawtnak an ngeih/lo an check hna lio asi, a ngeimi an um rih ahcun lockdown tuah dingin bia an khiah hi si, tiah kan theih.\nU Soe Htet nih, “atu Tedim khua ah zohkhenh liomi pawl an pum tihaang cu Yangon laboratory ah an kuat, result a chuah tikah Covid-19 zawtnak ngei an um rih ahcun lockdown tuah a hau cang,” tiah a chim.\n“Dinti zong an i zat lo caah lawlawse cu ti tanker le meithat mawtaw in kan phawt hna lio asi. Ti laknak hmun 4 a um ko nain ramtang lawngte an si caah thla 3 hrawng caan lak a hau. Cun, electric mei in ti khon khawh asi lai.\n“Tedim khua ningin mei kan pe kho lo nain, miset hmang in sizung cu suimilaam 24 chung kan pek peng,” ati.\nTedim khua lockdown an tuah ahcun kan khua ah palek an tlawm caah cozah nih tam deuh in a chap hau lai, cun nitin nunnak caah a herhmi rawl zong i khon kan hau lai, sizung ah miset 2 an chiah nain caan sau rinh awk a ṭha lo kho men, tiah khua mino zaanghleicawi Mun No nih a chim.\nVawlei pumpi a culmi Covid-19 zawtnak nih Myanmar ram a den ve thokin tu zingka tiangah zawtnak ngei 111 kan hmuh cang hna. Mah chungah 5 an thi i 7 an dam cang, tiah Ngandamnak le Zaanglek Vuanci Zung nih thawng a thanh.